cyanic-selkie/wikianc huggingface dataset:
གོམས་གཤིས་ལགས། བདག་གི་སྙིང་གཏམ་འདི་ལ་གསོན།
གོམས་གཤིས་ལགས། བདག་གི་སྙིང་གཏམ་འདི་ལ་གསོན།
ཁྱེད་རང་རྗེས་ལུས་ཀྱི་སྤྱི་ཚོགས་དེའི་གནས་སྒོར་འགྲིམས་པའི་སྡུག་བསྔལ་ཀྱང་ཡོད་སྲིད་རྒྱུ་མ་ རེད།
ཁྱོད་རང་རྡོ་ཆས་དང་རུས་པའི་ཡོ་བྱད་ལ་མོས་པ་མེད་པ་ཡིན་ན།
ཁྱོད་རང་ལ་ལོ་རྒྱུས་ཀྱི་ཐོབ་ཐང་དང་སྤྱི་ཚོགས་ཀྱི་རིན་ཐང་ཡང་ཡོད་ག་ལ་སྲིད།
དེའི་ཕྱིར།
ཁྱོད་ཀྱི་ལང་ཚོ་ནི་ཅི་འདྲའི་དར་དཀའ་བ་ཞིག་དང་།
ཁྱོད་ཀྱི་ལུས་སྟོབས་ཀྱང་ཅི་འདྲའི་རྒྱས་དཀའ་བ་ཞིག་རེད་ཨང་།
ཁྱོད་ལ་གསལ་འདེབས་བྱེད་པའི་དགོས་པ་ནི་ངེས་པར་དུ་མ་མཆིས་མོད་ཀྱང་།
གསར་བྱུང་གི་སྟོབས་ཤུགས་མེད་པ་ཡིན་ན།
རྒྱ་མཚོ་ཡིན་ཀྱང་རུལ་བར་འགྱུར་ལ།
གསར་པ་ཡིན་ཀྱང་སྙིང་པོ་ག་ལ་ཡོད།
ག་བུར་
ག་བུར་ལ་རིགས་གསུམ་ལས་ག་བུར་ཏེ། Broneo comphora 龙脑冰片 གཙོ་བོ་ཧིན་རྡུ་ཉི་ཤིས་ཡའི་ཀ་རི་མནྡ་དང་། སུའུ་མུན་ཏཱ་ལ་ཞེས་པར་འཁྲུངས་པ་དང་། ཕྱིས་ཐའེ་ཝན་སོགས་སུ་འདེབས་འཛུགས་བྱེད། རྒྱུན་ལྗང་ཤིང་ཕུང་མཐོ་ཚད་སྨི་5-7ཙམ་ཟིན་པ། ལོ་མ་མཐུག་འཇམ་འོད་དང་ལྡན་པ། མེ་ཏོག་དཀར་པོ་འདབ་མ་ལྔ་པ་འབྲས་བུ་སྐྱ་བོ་འཇོང་ནར་ཅན། ཤིང་པགས་ཀྱི་གས་སྲུབ་ནས་ཚི་བའམ་ག་བུར་འཛག་པས་རང་བྱུང་གི་ཞུན་ཆགས་སྲ་མཁྲེགས་ཅན་འབྱུང་བ་ལས། ལེན་ཐབས་ནི་ཤིང་སྡོང་བཅད་ནས་ཞིབ་མོར་གཙབ་ཐོག་ཆུར་བཙོས་པའི་རླངས་ཞུན་གྲང་རྗེས་ཞུན་ཆགས་བྱུང་བ་ཡིན། ཁ་དོག་ཅུང་ཟད་དཀར་ལ་ཕལ་ཆེར་སྒྲིབ་མེད་ཁ་བའི་ཕྱེ་མ་འདྲ ། བཅང་ན་ཅུང་ཟད་སྣུམ་ཞིང་འབྱར་བག་གི་ཉམས་དང་། དྲིན་ཞིམ་ལ་བྲོ་བ་བསིལ་ཉམས་ཅན། མེར་བསྲེགས་ན་དུ་བ་ནག་པ་འཐུལ་བ་དང་། འགའ་ཞིག་མི་འཐུལ་བ་ཕག་སྒྲ་སྒྲོག་པ་བཅས་སོ།
གཅུང་བཅུ་གཉིས་པ་རིན་ཆེན་རྡོ་རྗེ་
གཅུང་བཅུ་གཉིས་པ་རིན་ཆེན་རྡོ་རྗེ་	ཁོང་ནི་རབ་བྱུང་བཞི་པའི་ས་ཕོ་སྟག་ལོ་སྟེ་སྤྱི་ལོ 1218 ལོར་ཡབ་ཡོན་ཆེན་སངས་རྒྱས་སྐྱབས་དང་། ཡུམ་ཡེ་ཤེས་འཚོ་རྒྱལ་གཉིས་ཀྱི་སྲས་སུ་སྐུ་འཁྲུངས། རབ་བྱུང་ལྔ་པའི་ལྕགས་ཕོ་འབྲུག་ལོ་སྟེ་སྤྱི་ལོ 1280 ལོར་སྐུ་གཤེགས། ཁོང་ནི་རྒྱལ་བ་རིན་ཆེན་ཐོག་རྡུགས་ཀྱི་གཅུང་བོ་ཡིན། སློབ་དཔོན་ནམ་འགག་པ་ལས་རབ་ཏུ་བྱུང་ཞིང་མཚན་ལ་རྡོ་རྗེ་རིན་ཆེན་ཞེས་གསོལ། དགུང་ལོ་ཉེར་གཉིས་པར་དབུས་སུ་བྱོན་ནས་རྗེ་སྤྱན་སྔ་གྲགས་པ་འབྱུང་གནས་དང་མཇལ་ཞིང་གདམས་ངག་མང་དུ་གསན། དགུང་ལོ་ཉེར་ལྔ་པར་མཁན་པོ་ཞང་སེ་གསེབ་བར་པ་དང་། སློབ་དཔོན་ཡར་ཁང་པ་དང་། གསང་སྟོན་སྟོད་ལུང་པ་རྣམས་ལས་བསྙེན་རྫོགས་མཛད། དེའི་རྗེས་སུ་རྗེ་སྤྱན་སྔ་བ་ལས་བཀའ་བརྒྱུད་ཀྱི་ཆོས་རྣམས་རྫོགས་པར་གསན། ལོ་ངོ་བཅུ་གཉིས་ཀྱི་བར་དུ་དབུ་སྔས་ལ་མི་འཇོག་པའི་དམ་བཅའ་མཛད་ནས་ཐུགས་དམ་མཛད་པས་དུ་མ་རོ་གཅིག་གི་རྟོགས་པ་འཁྲུངས། དེ་རྗེས་གཅེན་གྲགས་པ་བརྩོན་འགྲུས་ལ་ཟབ་ཁྲིད་དུ་མ་གསན། དགུང་ལོ་ལྔ་ཅུ་པ་རབ་བྱུང་ལྔ་པའི་མེ་མོ་ཡོས་ལོ་སྟེ་སྤྱི་ལོ 1267 ལོར་ཕག་གྲུའི་གདན་སའི་གོ་སར་ཕེབས། ལོ་ངོ་བཅུ་བཞིའི་བར་དུ་གདན་སའི་འགན་ཁུར་བཞེས། རབ་གནས་དང་རྟེན་འབྲིལ་ལ་མངའ་བརྙེས། མངོན་པར་མཁྱེན་པར་ཐོགས་པ་མེད་ཅིང་གྲུབ་རྟགས་ཀྱང་འགའ་རེ་བསྟན། གདན་སར་ཕེབས་པ་ཉིད་ནས་གཅེན་གྲགས་པ་བརྩོན་འགྲུས་ཀྱི་དགོངས་པ་རྫོགས་ཐབས་ཀྱི་སྒོ་མངས་འགྲན་ཟླ་དང་བྲལ་བ་འདི་བཞེངས་ཏེ། གདན་སའི་སྒོ་མངས་རྣམས་ཀྱི་ཐོག་མ་ཡིན། དགུང་ལོ་དྲུག་ཅུ་རེ་གསུམ་པར་དགོངས་པ་ཆོས་དབྱིངས་སུ་འཐིམས་སོ། ཁོང་ནི་ཕག་གྲུའི་གདན་རབས་ལྔ་པ་ཡིན། །
རོང་བཙན་ཁ་བ་དཀར་པོ་
གངས་རི་རོང་བཙན་ཁ་བ་དཀར་ Mt Kawakarpo འདི་ནི་ཡུན་ནན་ཞིང་ཆེན་བདེ་ཆེན་བོད་རིགས་རང་སྐྱོང་ཁུལ་དུ་ཡོད་དེ།ཞིང་ཆེན་འདིའི་ཁོངས་ཀྱི་རི་བོ་མཐོ་ཤོས་ཡིན་ལ།སྲིད་པ་ཆགས་པའི་ལྷ་དགུ་དང་རྗེ་ཡི་མགུར་ལྷ་བཅུ་གསུམ་གྱི་གྲས་ཡིན།ངག་རྒྱུན་དུ་རོང་བཙན་ཁ་བ་དཀར་པོ་དང་དེའི་ཉེ་འགྲམ་གྱི་རི་རྩེ་ཞིག་ནི་ཕན་ཚུན་ལ་བརྩེ་འདང་ཆེ་བའི་བཟའ་ཟླ་ཡིན་པས།ན་གཞོན་ཕོ་མོ་ཟུང་དེར་གནས་མཇལ་དུ་སོང་ན་བརྩེ་སེམས་འགྱུར་བ་མེད་པར་བཤད།གནས་འདི་ལའང་ལྗོངས་རྒྱུ་ལྟ་སྐོར་བྱེད་མཁན་དང་དད་ལྡན་མཇལ་སྐོར་བྱེད་མཁན་མང་པོ་འདུ། བོན་ནི་གནའ་བོའི་ཞང་ཞུང་ཡུལ་དུ་དར་བའི་གདོན་མའི་ཆོས་ཤིག་ཡིན་ལ། མཚོ་བོད་མཐོ་སྒང་དུ་དར་ཁྱབ་བྱུང་བ་ཞིག་ཡིན།   སྤྱི་ལོ་སྔོན་གྱི་དུས་རབས་བདུན་པར།   ཞང་ཞུང་རྒྱལ་རབས་ཀྱི་སྟོབས་ཤུགས་དེ་ཡུན་ནན་ནུབ་བྱང་རྒྱུད་དུ་བསྲིངས་ཤིང་།   བོན་ཡང་དེ་དང་བསྟུན་ནས་བདེ་ཆེན་ས་ཁུལ་དུ་ཁྱབ་ཡོད།  འཇོལ་རྫོང་དང་རྒྱལ་ཐང་གི་ཉི་ཤར་སོགས་ས་ཆ་ནས་རྡོ་ཡི་དུར་སྒམ་མང་པོ་ཐོན་ཡོད་པའི་ངོས་ནས་བལྟས་ན།   སྐབས་དེའི་དུས་མཇུག་གི་གོམས་སྲོལ་དེ་གདོད་མའི་བོན་དང་འབྲེལ་བ་དམ་ཟབ་ཡོད་པ་རྟོགས་ཐུབ། དུས་རབས7པར་བོད་བཙན་པོས་བདེ་ཆེན་ས་ཁུལ་དུ་དམག་བསྡུས་ཤིང་།  དེའི་ནང་དུ་དམག་གི་རྗེས་སྙེག་པའི་ཁྱིམ་མི་མི་གྲངས་ཁྲི་བཅུ་ལྷག་ཡོད་པ་ལོ་རྒྱུས་ཡིག་ཆའི་ནང་བཀོད་ཡོད།   བོད་ཀྱི་དམག་གི་ནང་དུ་བོན་གྱི་ཆོས་པ་ཡོད་ཅིང་ཆོས་པས་དམག་དོན་བྱ་འགུལ་ལ་ཞབས་ཞུ་སྒྲུབ་པའི་ལམ་ལུགས་སོགས་ཡོད་པས།   བདེ་ཆེན་ས་ཁུལ་དུ་བོན་ཆོས་དར་ཁྱབ་བྱུང་བ་རེད། དུས་རབས8པའི་རྗེས་ནས།  སངས་རྒྱས་ཆོས་ལུགས་དར་ཞིང་བོན་ཉམས་ཤིང་།   ལྷག་པར་ཁྲི་སྲོང་ལྡེ་བཙན་གྱི་སྐབས་སུ་བོན་ཉམས་ནས་ཆོས་པ་མང་ཤོས་ཀྱིས་ནང་ཆོས་ལ་དད་པ་བྱས་ཏེ།   བོན་ཆོས་ལ་དད་མཁན་ནི་རྒྱང་རིང་གི་ས་མཐའི་གནས་སུ་བཞག་ཡོད།   བོན་ལ་དད་པ་བྱེད་མཁན་འགའ་ཤས་ནི་བོད་ལྗོངས་དང་སི་ཁྲོན།   ཡུན་ནན་བཅས་འདྲེས་མཚམས་ཀྱི་སྨར་ཁམས་དང་འཇོལ།  རྒྱལ་ཐང་།  འབའ་ལུང་།   མཛོ་སྒང་སོགས་གནས་སུ་ཐོན་ཡོད། མིང་རྒྱལ་རབས་ཀྱི་དུས་དཀྱིལ་དུ། བོན་ནི་འཇོལ་དང་རྒྱལ་ཐང་།  འབའ་ལུང་སོགས་ས་ཆའི་བོད་དང་འཇང་།  ཕུའུ་སྨི་སོགས་ཀྱི་ཁྲོད་དུ་སྟོབས་ཤུགས་ཆེ་བ་བྱུང་ཡོད།  བོན་ནི་མི་རིགས་འདི་དག་གི་ཁྲོད་དུ་ཡུན་རིང་བོར་ཁྱབ་སྤེལ་བྱས་པས།  རིམ་བཞིན་ས་གནས་ཀྱི་ཁྱད་ཆོས་མངོན་པར་གསལ་ཞིང་མི་རིགས་ཀྱི་ཁྱད་ཆོས་ལྡན་པའི་གྲུབ་མཐའ་རུ་གྲུབ་པ་རེད།།
གླིང་ཚེ་བྷའ་ནས་ 《བདེ་ཆེན་བོད་ཡིག་ཚགས་པར།》ལས་བཤུས།
གཉན་བཙུན་མང་མོ་རྗེ་
གཉན་བཙུན་མང་མོ་རྗེ་	ཁོང་མོ་ནི་སྤྱི་ལོའི་དུས་རབས་གཉིས་པའི་དུས་མགོ་ཙམ་དུ་སྐུ་འཁྲུངས་ཤིང་རྒྱལ་པོ་ལྡེ་སྤྲིན་བཙན་གྱི་བཙུན་མོ་དང་། རྒྱལ་པོ་རྒྱལ་ཏོ་རི་ལོང་བཙན་གྱི་མ་ཡུམ་ཡིན་ནོ། །
རྒྱ་བོད་བར་གྱི་མཛའ་མཐུན།
རྒྱ་བོད་བར་གྱི་མཛའ་མཐུན།
རྩོམ་པ་པོ། དོན་གྲུབ་རྒྱལ།
ཁོ་ཚེ་ཚོ་བ་གསུམ་
ཁོ་ཚེ་ཚོ་བ་གསུམ་ནི་བསང་ཆུ་རྫོང་གི་ལྷོ་ནུབ་ཏུ་གནས། ཤར་ལྷོར་ཨ་མཆོག་ཚོ་བརྒྱད་དང་ཀླུ་ཆུའི་མ་ངེ།  ལྷོ་ནུབ་མཚོ་སྔོན་ཞིང་ཆེན་གྱི་རྩེ་ཁོག་དང་རྨ་ལྷོའི་སོག་རིགས་རང་སྐྱོང་རྫོང་།  བྱང་དུ་བསང་ཁོག་བཅས་དང་ཡུལ་མཚམས་འདྲེས་སོ། །ཀུན་མཁྱེན་གཉིས་པ་འཇིགས་མེད་དབང་པོའི་སྐུ་རིང་ནས་བཟུང་ཁོ་ཚེ་ཚོ་བའི་ཚོ་དཔོན་བླ་བྲང་དགོན་པས་བསྐོ་བ་དང་།  ཚོ་བ་རེར་ཀུན་མཁྱེན་གྱི་ཕྱག་ཐམ་དཔར་ཡོད་པའི་ཚོ་དར་རེ་བསྩལ།  དེས་ཁོ་ཚེ་ཚོ་གསུམ་ནི་ཀུན་མཁྱེན་གྱི་ལྷ་སྡེ་ཡིན་པར་མཚོན།  སྤྱིར་བཏང་དུ་ཁོ་ཚེ་ནི་བླ་བྲང་དགོན་པའི་ཚོ་ཆེན་བརྒྱད་དང་།  ཤོག་པ་བཅུ་གཉིས་ཀྱི་ནང་ཚན་ཡིན་ནོ། །
གཉན་ཆུང་ལོ་ཙཱ་བ་
གཉན་ཆུང་ལོ་ཙཱ་བ་	ཁོང་ནི་སྤྱི་ལོའི་དུས་རབས་བཅུ་གསུམ་པའི་དུས་སྟོད་ཙམ་དུ་སྐུ་འཁྲུངས་པའི་སྒྲ་བསྒྱུར་བ་ཞིག་ཡིན། ཁོང་གིས་པཎ་གྲུབ་མང་པོའི་ཞབས་ལ་གཏུགས་ནས་མདོ་སྔགས་རིག་གནས་དང་བཅས་པར་ཐོས་བསམ་མཛད་ཅིང་། དེ་ནས་ལེགས་སྦྱར་གྱི་སྐད་ཡིག་ལ་ལེགས་པར་སྦྱངས་ཏེ་བསྟན་བཅོས་གཅིག་ཙམ་བོད་ཡིག་ཏུ་བསྒྱུར་བ་མཛད། ཁོང་གི་བསྒྱུར་རྩོམ་ནི《བསྟན་འགྱུར》ལས《ཡིད་ལ་མི་བྱེད་པའི་སྒྲ་ལ་རྩོད་པ་སྤོང་བ་ཡིད་ལ་མི་བྱེད་པ་སྟོན་པ》ཞེས་བྱ་བ་སློབ་དཔོན་ཆེན་པོ་གཉིས་རྡོ་རྗེས་མཛད་པ་བཞུགས་སོ། །
ཁོ་ཚེ་ཚོ་བ་གསུམ་
--ཁོ་ཚེའི་རྒན་གྱ་ཚོ་བ== སོག་པོའི་རྒྱལ་པོ་མཆོད་གནས་བླ་མ་བླ་ཁ་ཚང་རྒན་གྱར་འཁྲུངས། སོག་པོར་གདན་འདྲེན་དུས་སྐུ་གཉེན་ཞབས་ཕྱིའང་དེར་ཕྱིན།  རྗེས་སུ་སྐུ་གཉེན་ཞབས་ཕྱིའི་འབྲོག་རུ་རྣམས་ཀུན་མཁྱེན་གཉིས་པ་འཇིགས་མེད་དབང་པོར་ཕུལ་བ་ཁོ་ཚེ་རུ་སྡོད་དུ་བཅུགས་པས་ཚོ་བ་འདི་བྱུང་།  དེར་རུ་སྐོར་ལྔ་མཆིས་ཤིང་ལྔ་ནི།  རུ་མང་།  ཤིང་ར།  དབལ་མང་།  སྐུ་འགྲིག  ཨོང་ཉལ་རྣམས་སོ། །
ཁོ་ཚེའི་མཁན་པོ་ཚོ་བ།
དེར་མཁན་པོ་རོ་ཟེར་ཞིང་བླ་བྲང་དགོན་པའི་མཁན་པོ་བརྒྱད་ཀྱི་ནང་ཚན་ཕྱག་མཛོད་མཁན་པོས་ནང་སོའི་གཉེན་མི་ཁྱིམ་ཚང་བཅུ་གྲངས་ཙམ་ཁོ་ཚེར་སྡོད་དུ་བཅུགས་པ་ལས་བྱུང་། དེར་རུ་སྐོར་གསུམ་མཆིས་ཤིང་གསུམ་ནི།  སྟོབས་ལྡན།  དཀོན་པ།  བསམ་འཕེལ་བཅས་སོ། །
རྒྱ་བོད་བར་གྱི་མཛའ་མཐུན།
རྒྱ་བོད་བར་གྱི་མཛའ་མཐུན།
ཆུ་མགོ་བོད་ནས་བྱུང་ཡང་། །
ཆུ་རྔ་རྒྱ་མཚོར་འདྲེས་སོང་། །
བསིལ་ལྡན་ལྗོངས་ནས་འབབ་པའི། །
རྨ་ཆུ་དལ་བ་རིང་མོ། །
ཙི་ནའི་ཡུལ་ཁམས་བསྐོར་དུས། །
མཛའ་མཐུན་ཉ་མོ་འཁོར་བྱུང་། །
ཉ་མོ་རང་འཁོར་ལོས་བྱེད། །
རྒྱ་དང་བོད་ཀྱི་འབྲེལ་བ། །
ཆུ་དང་ཉ་མོའི་ངང་ཚུལ། །
ཆིལ་ཆིལ་འབབ་པའི་རྨ་ཆུ། །
མཛའ་མཐུན་བདེན་པའི་དབང་པོ། །
གསེར་གྱི་ཉ་མོ་ཁ་སྤྲོད། །
བཀྲ་ཤིས་ཚང་བའི་རྟགས་ཚན། །
ལོ་རྒྱུས་ཆུ་བོའི་གཞུང་ལ། །
བརྩེ་དུང་ལྕགས་ཀྱུ་འཕངས་ཏེ། །
མཛའ་མཐུན་ཉ་མོ་འཛིན་དུས། །
༡༨༠༠ལོ།
༡༨༠༠ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
རྒྱ་བོད་བར་གྱི་མཛའ་མཐུན།
རྒྱ་བོད་བར་གྱི་མཛའ་མཐུན།
ཉ་པའི་བློ་སེམས་དགའ་བ། །
ཨེ་མ་ལོ་རྒྱུས་གཙང་པོ། །
བཞུར་རྒྱུན་ཅི་འདྲ་རིང་བ་། །
རྒྱ་བོད་མཛའ་མཐུན་ཉ་མོ། །
བཙན་པོ་སྲོལ་བཙན་སྒམ་པོ། །
དཀར་གསལ་བཅོ་ལྔའི་ཟླ་བ། །
ལྷ་གཅིག་འུན་ཤིང་ཀོང་ཇོ། །
མཛེས་སྡུག་ལྡན་པའི་ཀུ་མུད། །
ཀོང་ཇོ་ཀུ་མུད་རྒྱས་སོང་། །
བློ་གྲོས་བུང་བ་བཀུགས་ཏེ། །
རྒྱ་བོད་གཉེན་གྱི་ས་བོན། །
ལ་ལུང་མེད་པར་གཏོར་བས་། །
མི་རིགས་མཛའ་མཐུན་མྱུ་གུ །
ཉིན་སྲིབ་མེད་པར་འཁྲུངས་སོང་། །
ལྷ་གཅིག་ཀོང་ཇོའི་ཞབས་པད། །
བསིལ་ལྡན་ལྗོངས་སུ་བཀོད་པས། །
བོད་ཀྱི་བཙན་པོའི་སྙན་གྲགས། །
གླིང་གི་མཐའ་ལ་རྒྱག་སོང་། །
ཡབ་གཅིག་སྲོང་བཙན་སྒམ་པོ། །
མཚོ་ནག་སྟོང་རུར་ཕེབས་པས། །
ཆུ་གཏེར་བཞིན་དུ་རྒྱས་སོང་། །
ཀོང་ཇོ་ཕེབས་པའི་རི་ལ། །
ལྷ་ཡི་རོལ་སྒྲས་ཁྱབ་སོང་། །
བཙན་པོས་བསུས་པའི་ཆུ་ལ། །
ཀླུ་ཡི་ལོངས་སྤྱོད་རྒྱས་སོང་། །
རྒྱ་བོད་བར་གྱི་མཛའ་མཐུན། །
མི་ཤིགས་རྡོ་རྗེ་མདུད་པ། །
གཉེན་ཐོག་གཉེན་དུ་བརྩེགས་པས། །
མདུད་རྒྱ་སྔར་ལས་དམ་སོང་། །
མཁའ་ལ་ཉི་ཟླ་ཟུང་གཅིག། །
ས་ལ་བཙན་པོ་དབང་ཞང། །
ཆབ་སྲིད་གཅིག་ཏུ་མོས་ནས། །
འབངས་ཡོངས་བདེ་ལ་བཀོད་སོང་། །
གཉིས་པ།
ཀྲུང་གོ་གསར་པའི་རྒྱལ་ཁབ། །
རྒྱ་བོད་མི་རིགས་མཐུན་སྒྲིལ། །
ཏང་གི་ཉི་འོད་མེད་ན། །
པད་མོ་ཇི་ལྟར་བཞད་པ། །
རྒྱ་བོད་མཐུན་སྒྲིལ་མེད་ན། །
ཟེའུ་འབྲུ་ཇི་ལྟར་རྒྱས། །
མི་རིགས་རང་སྐྱོང་བྱས་པས། །
མཐུན་སྒྲིལ་མེ་ཏོག་ཤར་བྱུང་། །
འདྲ་གཉམ་དྲི་བསུང་འཐུལ་བས། །
མཛའ་མཐུན་པུང་བ་འཁོར་བྱུང་། །
མུ་མེད་ཐང་སྟོང་ཐོག་ལ། །
པ་ཏྲའི་རི་མོ་ཇི་བཞིན། །
གཞུང་ལམ་དྲ་བ་བསྣོལ་བས། །
རྒྱ་བོད་འགྲིམ་འགྲུལ་དར་སོང་། །
ལོ་ཁྲིར་གཉིད་དུ་ཡུར་བའི། །
གཏེར་གྱི་སྒོ་མོ་ཕྱེས་པས། །
གངས་ཅན་བཟོ་ལས་ཐོན་སྐྱེད། །
ཡར་ངོའི་ཟླ་ལྟར་འཕེལ་སོང་། །
ཞིང་ས་གྲུ་བཞིའི་ཐོག་ལ། །
སྟོན་ཐོག་གྲོ་ནས་སྲན་གསུམ། །
རི་བོའི་གཏོས་དང་གཉམ་སོང་། །
མཐའ་ཡས་སྤང་ལྗོངས་སྔོན་མོ། །
རྗས་འགྱུར་ལུད་ཀྱིས་གསོས་པས། །
སྒོ་ཕྱུགས་རྟ་ནོར་ལུག་གསུམ། །
ལ་ཐང་མེད་པར་ཁེངས་སོང་། །
གོས་ཆེན་དར་གྱི་ཟ་འོག།།
འཇམ་པོ་མི་འདུག་མ་གསུངས། །
བྷོ་ཊའི་སྨན་ཤར་བུ་མོ། །
ཟ་འོག་རི་མོར་ཞེན་སོང་། །
ཁ་བཏགས་དཀར་པོའི་ཐོག་ཏུ། །
རི་མོ་མི་འདུག་མ་གསུངས། །
ཁ་བ་ཅན་པའི་བསམ་པ། །
ཁ་བཏགས་ལས་ཀྱང་དཀར་བ། །
ཇ་ནག་ཁུ་བའི་ནང་དུ། །
འོ་མ་མི་འདུག་མ་གསུངས། །
རྒྱ་རིགས་བུ་མོའི་མཆུ་སྒྲོས། །
འོ་མ་ལས་ཀྱང་ཞིམ་པ། །
གསུམ། །
མཛའ་མཐུན་ཆུ་བོ་ཡིན་ཀྱང་། །
བཞུར་ས་ལུང་བ་ཀྱག་ཀྱོག །
ཆུ་སྲིན་གཤེད་མ་ཡོད་ཀྱང་། །
ཉ་མོ་འཇིགས་རྒྱུ་མི་འདུག
མཛའ་མཐུན་ལོ་རྒྱུས་ཆུ་བོ། །
ལྷུང་ལྷུང་རྒྱ་མཚོར་བཞུར་འགྲོ །
ཆུ་དང་ཉ་མོ་འབྲེལ་བ། །
མ་བརྗེད་ཡིད་ལ་ཟུངས་ཤིག
རིན་ཆེན་གཏེར་གྱིས་ཕྱུག་པའི། །
ཅན་བཞིའི་མཚོ་མོའི་ནང་དུ། །
རྒྱ་བོད་མཐུན་པའི་ནོར་བུ། །
ཡང་ཡང་འཁྲུངས་པར་སྨོན་ཅིག །
གཉགས་ལོ་ཡེ་ཤེས་གཞོན་ནུ་
གཉགས་ལོ་ཡེ་ཤེས་གཞོན་ནུ་	ཁོང་ནི་སྤྱི་ལོའི་དུས་རབས་བརྒྱད་པའི་དུས་སྟོད་ཙམ་དུ་ཡར་ཀླུང་ཤེལ་པར་ཡབ་གཉགས་རྟག་སྒྲ་ལྷ་སྣང་དང་། ཡུམ་སྲུ་བཟའ་སྒྲོན་སྐྱིད་གཉིས་ཀྱི་སྲས་སུ་སྐུ་འཁྲུངས། ཁོང་བྱིས་པའི་དུས་ཀྱི་མིང་ལ་རྒྱལ་བའི་བློ་གྲོས་ཞེས་ཞུ་ཞིང་། མཁན་པོ་བོ་ས་དྷི་ལས་རབ་ཏུ་བྱུང་སྟེ་བརྙེན་རྫོགས་མཛད། སློབ་དཔོན་པདྨ་འབྱུང་གནས་དང་། བི་མ་མི་ཏྲ། པ་གོར་བེེ་རོ་ཙ་ན། གཡུ་སྒྲ་སྙིང་པོ་བཅས་ལ་བསྟེན་ནས་དཀྱུས་བཤད་གཞུང་གི་ཆུ་བོ་དང་། སྙན་བརྒྱུད་གདམས་ངག་གི་ཆུ་བོ། བྱིན་རླབས་དབང་གི་ཆུ་བོ། ཕྱག་བཞེས་འཕྲིན་སྒྲུབ་ཀྱི་ཆུ་བོ་བཅས་བཀའི་ཆུ་བོ་བཞི་འདུས་ཤིང་སྔ་འགྱུར་གྱི་བསྟན་པ་དང་པོ་ཁོང་ལ་བབས་སོ། ཡར་འབྲོག་དང་ཀོང་པོ་སོགས་སུ་ཕེབས་ནས་སྒྲུབ་པ་ཉམས་ལེན་ལ་བརྩོན་པ་མཛད་ཅིང་། 《གྲུབ་མཐའ་ཤེལ་གྱི་མེ་ལོང་》ལས་ “ཛྙཱ་ན་ཀུ་མཱ་ར་ནི་རྫུ་འཕྲུལ་སྟོན།” ཞེས་གསུངས་སོ། ཁོང་གི་སློབ་མ་གྲགས་ཆེ་བ་ནི་སོག་པོ་དཔལ་གྱི་ཡེ་ཤེས་དང་། གྲ་དཔལ་གྱི་སྙིང་པོ། ལྷ་ལུང་དཔལ་གྱི་རྡོ་རྗེ། འོ་བྲན་དཔལ་གྱི་གཞོན་ནུ། སྙན་དཔལ་དབྱངས། མཚུར་ནག་ཡེ་ཤེས་དཔལ། ཐང་བཟང་དཔལ་གྱི་རྡོ་རྗེ་བཅས་ཡིན། ཁོང་གི་མཚན་གཞན་ལ་ཛྙཱ་ན་ཀུ་མཱ་ར་ཞེས་ཞུའོ། ཁོང་ནི་གྲུབ་ཐོབ་རྗེ་དང་འབངས་ཉེར་ལྔའི་ནང་གི་ཡ་གྱལ་ཞིག་ཡིན་ནོ། །ཁོང་གི་བསྒྱུར་རྩོམ་ནི《བསྟན་འགྱུར》ལས《མཚན་ཡང་དག་པར་བརྗོད་པའི་འགྲེལ་བ་མཚན་དོན་གསལ་བར་བྱེད་པའི་སྒྲོན་མ》བཅས་བཞུགས་སོ། །
མཛོད་དགེ་ཤོག་པ་ལྔ་
མཛོད་དགེ་ཤོག་པ་ལྔ་ནི་བསང་ཆུ་རྫོང་གི་ཤར་ལྷོའི་མཚམས་སུ་གནས་ཤིང་། ཤར་ཅོ་ནེ་ཁྱ་དགེ་དང་།  ལྷོ་ནུབ་ཏུ་ཅོ་ནེ་ཝ་དམར་དང་།  རྡོ་དཀར།  ནུབ་བྱང་དུ་གཙོས་དང་ཁ་གྱ།  བྱང་ཀ་ཅུའི་ཅ་ཀ་མཁར་བཅས་དང་ས་མཚམས་འདྲེས།  དེང་སང་མཛོད་དགེ་སྟོད་མ་ཞང་ཁག་དང་མཛོད་དགེ་སྨད་མ་ཞང་ཁག་གཉིས་སུ་དབྱེ།  རྗེ་གུང་ཐང་དཀོན་མཆོག་བསྟན་པའི་སྒྲོན་མེའི་རྣམ་ཐར་སོགས་འབྲེལ་ཡོད་དཔྱད་གཞི་ལྟར་ན།  རྔ་བའི་མཛོད་དགེ་དང་གཅིག་སྟེ་མངའ་བདག་ཁྲི་རལ་བ་ཅན་གྱི་བློན་པོ་སྒ་ཡེ་ཤེས་དར་རྒྱས་དཔྱ་ཁྲལ་སྡུད་པའི་ཕྱིར་མདོ་སྨད་དུ་མངགས།  དགེ་འདུན་པའི་ཆས་སུ་འཛིན་པས་ན་ཀུན་གྱི་ཕྱག་མཛོད་དགེ་སློང་ཞེས་བཏགས།  རིམ་བཞིན་མིང་བསྡུས་ཏེ་མཛོད་དགེ་ཞེས་གསོལ་བ་དང་།  མི་མིང་ཚོ་མིང་དང་ཡུལ་མིང་དུ་གྱུར་ཏོ། །སྒ་ཡེ་ཤེས་དར་རྒྱས་ལ་བུ་ལྔ་བྱུང་བའི་ཆེ་བའི་རྒྱུད་པ་སྤྱང་ཐཱི་དང་དངོ་ཐཱི་གཉིས་ཅོ་ནེ་ཕྱོགས་སུ་བྱོན་ནས་གཞིས་ཆགས།  ལྷག་མ་རྣམས་གླིང་དཀར་སྟོད་ནས་བསྡད་ཅིང་གཞིས་ཆགས།  མི་རབས་འགའ་སོང་བ་ན་དཔོན་པོ་བློ་གྲོས་བཟང་དང་ཡུལ་ཚོ་གཞན་མ་འཆམ་སྟེ་དཔོན་བློ་བཟང་དང་འཁོར་མང་ཤས་བྲོས་ཏེ་མཛོད་དགེ་བཞག་སྡོམ་བར་བྱིན།  དེའི་བྱེ་བྲག་གཅིག་རྩྭ་དང་ཆུ་བཟང་པོ་འཛོམས་པའི་མཛོད་དགེ་དམེ་བོར་ཕྱིན་ནས་གཞིས་ཆགས།  ཡང་མི་རབས་འགའ་སོང་བ་ན་སོན་ཐར་འབུམ་ཞེས་བྱ་བར་བུ་ལྔ་སྐྱེས།  དེ་རྣམས་འཕེལ་ཏེ་རིམ་བཞིན་མཛོད་དགེ་ཤོག་པ་ལྔར་གྱུར་ཏོ་ཞེས་གསུངས་སོ། །མཛོད་དགེ་དཔོན་པོས་མཛོད་དགེ་ཤོག་པ་ཡོངས་ལ་དབང་སྒྱུར་ཞིང་།  ད་ལྟ་བར་དཔོན་རབས་ཉི་ཤུ་སོང་།  དུས་རབས་དགུ་པའི་སྨད་ནས་དཔོན་རྒྱུད་ཆགས་པའི་དབང་དུ་བཏང་ན་ལོ་ངོ་ཆིག་སྟོང་ལྷག་འདས་ཟིན།
རུ་སྟོད་མའི་ཤོག་པ།
དེར་ཇོ་སྡེ་དང་། ཆུ་ནག་སྟོད།  ཆུ་ནག་སྨད།  གླིང་མ་བཅས་རུ་སྐོར་བཞི་ཡོད།
ན་ཏོ་ཤོག་པ།
དེར་ཆུ་མེད་དང་། བ་མང་།  ལུང་ཁམས་གོང་མ།  ས་སོ་མ།  འབྲོང་འགྱོང་བཅས་རུ་སྐོར་ལྔ་ཡོད།
འབྲུག་དགེ་ཤོག་པ།
དེར་སྙིང་ཤུལ་དང་། ལོ་རབས།  པྲ་ཏི་བཅས་སྡེ་ཚོ་དུ་མ་ཡོད།
ནང་བ་ཤོག་པ།
དེར་སྔོ་དཀར། ལུང་ཁམས་ཞོལ་མ།  མཁར་ལུང་།  སྒ་རུ།  ཁེས་དམར།  སྨུག་ལུང་བཅས་རུ་སྐོར་དྲུག་ཡོད། མཛོད་དགེ་ཤོག་པ་ལྔ་ལ་ཚོ་པ་བརྒྱད་མཆིས་ཤིང་། དེ་རྣམས་སོ་སོར་བཤད་པར་བྱ་སྟེ།
ཚོ་བ་བརྒྱད།
ཚོ་བ་བརྒྱད་ནི་དམེ་བོ་ཚོ་བ་དྲུག་དང་རྐང་ཚ་ཚོ་བ་གཉིས་བསྡོམས་པས་ཚོ་བ་བརྒྱད་ལ་ཟེར།
དམེ་བོ་ཚོ་བ་དྲུག
དམེ་བོ་ཚོ་བ་དྲུག་ནི་ཨ་མཆོག མ་ཁ།  ཨ་ཡོན་སྟོད་མ།  ཨ་ཡོན་སྨད་མ།  པྲ་ཏི།  སྒ་ལོ་རབ་རྣམས་སོ། །
རྐང་ཚ་ཚོ་བ་གཉིས།
རྐང་ཚ་ཚོ་བ་གཉིས་ནི་རྐང་ཚ་ནང་ཁུལ་མ་མཐུན་པས་ཕ་ནེ་ནག་མགོ་དང་བུས་ཕྱུང་ཚོ་བ་གཉིས་སུ་གྱེས། གོང་སྨྲས་ཚོ་བ་བརྒྱད་ནི་དེང་སང་སྡེ་ཚོ་སོ་སོར་ཁྱབ་པ་དང་། རྐང་ཚའི་ཚོ་བ་གཉིས་ནི་རྐང་ཚའི་སྡེ་ཚོ་བཅུ་གཅིག་ལ་ཁྱབ་ཡོད།  དེ་ཡང་རྐང་ཚའི་མི་རྒྱུད་ནི་ཐོག་མར་ཁ་གྱ་ཚོ་དྲུག་གི་ནང་ཚན་ནམ།  ལྡོང་ཚ་ཆེན་བཅོ་བརྒྱད་ཀྱི་ནང་ཚན་རྐང་ཚ་ལས་མཆེད།  ཧ་ལམ་དུས་རབས་བཅུ་པ་ཡས་མས་སུ་མཚོ་སྔོན་ཏ་ནའི་རྐང་ཚ་ཚོ་བ་ལས་མི་ཁྱིམ་འགའ་མཛོད་དགེར་འོངས་ཤིང་རིམ་བཞིན་ཚོ་བ་ཆགས།  ཚོ་མིང་ལ་སྔར་བཞིན་རྐང་ཚ་ཞེས་གསོལ།  མཛོད་དགེ་ཤོག་པའི་ཁོངས་སུ་གཏོགས་ཕྱིར་མཛོད་དགེ་རྐང་ཚ་ཞེས་སོ། །
གཉན་དར་མ་གྲགས་པ་
གཉན་དར་མ་གྲགས་པ་	ཁོང་ནི་སྤྱི་ལོའི་དུས་རབས་བཅུ་གཅིག་པའི་དུས་སྟོད་ཙམ་དུ་སྐུ་འཁྲུངས་པའི་སྙན་གྲགས་ཅན་གྱི་ལོ་ཙཱ་བ་ཞིག་ཡིན། ཁོང་གིས་ཐོག་མར་བོད་ནས་མདོ་སྔགས་རིག་གནས་དང་བཅས་པར་སྦྱངས་པ་དཔྱིས་ཕྱིན་པ་མཛད་ཅིང་། དེ་ནས་རབ་བྱུང་དང་པོའི་མེ་ཕོ་འབྲུག་ལོ་སྟེ་སྤྱི་ལོ 1076 ལོར་ཁ་ཆེ་དང་། བལ་ཡུལ་བརྒྱུད་རྒྱ་གར་དུ་ཕེབས་ཏེ་ལོ་བཅུ་གཉིས་ཀྱི་རིང་དུ་པཎྜི་ཏ་མ་ཏི་སོགས་ལ་བསྟེན་ནས་མདོ་སྔགས་གཉིས་ཀར་སློབ་གཉེར་ཕུལ་དུ་ཕྱིན་པ་མཛད་དེ། ལེགས་སྦྱར་གྱི་སྐད་ལ་ཡང་བྱང་ཞིང་ཆུབ་པ་མཛད་ནས་རྒྱ་གཞུང་གི་བསྟན་བཅོས་མང་པོ་བོད་ཡིག་ཏུ་བསྒྱུར་བར་མཛད། ཁོང་གི་བསྒྱུར་རྩོམ་ནི་《བཀའ་འགྱུར》ལས《དཔལ་དུས་ཀྱི་འཁོར་ལོའི་རྒྱུད་ཕྱི་མ་རྒྱུད་ཀྱི་སྙིང་པོ》དང་། 《བསྟན་འགྱུར》ལས《དཔལ་མགོན་པོ་ནག་པོའི་སྒྲུབ་ཐབས་ཀྱི་རིམ་པ》། 《དཔལ་གསང་བ་འདུས་པའི་རྒྱན》ལས་ལེའུ་བཅོ་བརྒྱད་པའི《རྣམ་པར་བཤད་པ》《དེ་ཁོ་ན་ཉིད་བཅུ་པ》། 《འཕགས་པ་གཤིན་རྗེ་ཚེ་བདག་ནག་པོའི་སྒྲུབ་ཐབས》། 《དཔལ་གཤིན་རྗེ་ཚེ་བདག་ནག་པོའི་དཀྱིལ་འཁོར་གྱི་ཆོ་ག》། 《ཛམྦྷ་ལའི་སྒྲུབ་ཐབས》། 《མཎྜལ་གྱི་ཆོ་ག》། 《སྟོང་ཉིད་བདུན་ཅུ་བའི་འགྲེལ་བ》། 《བྱང་ཆུབ་སེམས་དཔའི་སྡོམ་པའི་ཆོ་ག》། 《དགེ་བསྙེན་གྱི་སྡོམ་པ་བརྒྱད་པ》། 《དགེ་བསྙེན་གྱི་སྡོམ་པ་བརྒྱད་པའི་བཤད་པ》། 《མི་འཁྲུགས་པའི་སྒྲུབ་ཐབས》སློབ་དཔོན་དཔའ་བོ་རྡོ་རྗེས་མཛད་པ། 《མི་འཁྲུགས་པའི་སྒྲུབ་ཐབས》སློབ་དཔོན་ཛེ་ཏཱ་རིས་མཛད་པ་བཅས་བཞུགས་སོ། །
གཉག་ཕུ་བ་བསོད་ནམས་བཟང་པོ་
གཉག་ཕུ་བ་བསོད་ནམས་བཟང་པོ་	ཁོང་ནི་རབ་བྱུང་དྲུག་པའི་ལྕགས་མོ་སྦྲུལ་ལོ་སྟེ་སྤྱི་ལོ 1341 ལོར་གཙང་གསུམ་མདོར་སྐུ་འཁྲུངས། རབ་བྱུང་བདུན་པའི་ཆུ་མོ་གླང་ལོ་སྟེ་སྤྱི་ལོ 1433 ལོར་སྐུ་གཤེགས། ཁོང་དགུང་ལོ་ལྔ་པར་གཉག་ཆེན་བསོད་ནམས་དབང་ཕྱུག་ལས་དགེ་བསྙེན་གྱི་སྡོམ་པ་ཞུས། དགུང་ལོ་བཅུ་གཅིག་པར་མཁན་པོ་དོན་གྲུབ་དཔལ་ལྡན་ལས་དགེ་ཚུལ་བསྒྲུབས། དགུང་ལོ་བཅུ་དགུ་པར་མཁན་པོ་ཡོན་ཏན་རྒྱ་མཚོ་དང་། དཔལ་ལྡན་བརྩོན་འགྲུས་གཉིས་ལས་བསྙེན་པར་རྫོགས། དེ་ནས་ས་སྐྱར་ཕེབས་ཏེ་ཉ་དབོན་ཀུན་དགའ་དཔལ་བ་ལས་ཚད་མ་དང་། ཀུན་མཁྱེན་གངས་པ་ལས་བདེ་མཆོག དཔལ་ལྡན་བླ་མ་ལས་དུས་འཁོར། མཁན་ཆེན་བྱང་སེམས་ལས་སྦྱོར་དྲུག མ་ཏི་པཎ་ཆེན་ལས་སྤྲོས་མེད། རྒྱལ་སྲས་ལས་སེམས་བསྐྱེད། ཐེག་ཆེན་ཆོས་རྗེ་ལས་ལམ་འབྲས། ཇོ་ནང་ཕྱོགས་ལས་རྣམ་རྒྱལ་ལས་དཔེ་འགྲེམས་སུམ་བརྒྱ་བཅས་གསན་ནས་གསང་ཕུ་དང་རྩེས་ཐང་གི་གྲྭ་སྐོར་མཛད་ཅིང་མཁན་ཆེན་བརྩོན་འགྲུས་དཔལ་ཡང་རིགས་པས་བཅོམ། འཇམ་དབྱངས་ནམ་མཁའ་རིན་ཆེན་གྱི་བཀའ་ལྟར་བཟང་ལྡན་དགེ་འཕེལ་གྱི་གྲྭ་ཚང་བཙུགས་ཤིང་ལོ་བཅུ་དྲུག་གི་རིང་དུ་འཆད་ཉན་བསྐྱངས་ཏེ་བློ་གསལ་སློབ་བུ་སུམ་བརྒྱ་ཙམ་འདུས། དེ་ནས་ཇོ་གདན་དགེ་འདུན་སྒང་པའི་མཁན་པོ་མཛད་ཅིང་ལོ་བཅུ་དྲུག་གི་རིང་དུ་འཆད་ཉན་གྱི་རྒྱུན་བསྲིངས། དགུང་ལོ་དགུ་བཅུ་རྩ་གསུམ་པར་དགོངས་པ་ཆོས་དབྱིངས་སུ་གཤེགས། ཁོང་གི་སློབ་མ་གྲགས་ཆེ་བ་ནི་ཆོས་བཟང་ཉི་མ་དང་། དཀའ་བཅུ་པདྨ་བཟང་པོ། ཀརྨ་དེ་བཞིན་གཤེགས་པ། ཀརྨ་མཐོང་བ་དོན་ལྡན། རོང་ཆེན་སྨྲ་བའི་སེང་གེ་བཅས་ཡིན། ཁོང་གི་གསུང་རྩོམ་ནི《འདུལ་བའི་དཀའ་འགྲེལ་བདུད་རྩི་ཉིང་ཁུ》དང་། 《ཆོས་དབྱིངས་བསྟོད་པའི་རྣམ་བཤད་སྙིང་པོ་དོན་གསལ》། 《རྣམ་འགྲེལ་གྱི་ཊཱིཀྐ》། 《དགག་ལན་ལུང་རིགས་གཏེར་མཛོད》། 《ལུང་སྡེ་བཞི་སོ་ཐར་གྱི་མདོའི་མཆན་འགྲེལ》། 《རྒྱུད་བླ་མའི་ཊཱིཀྐ》བཅས་བཞུགས་སོ། །
ལྷ་ལུང་དཔལ་གྱི་རྡོ་རྗེའི་སྐུ་ཚེའི་ལོ་རྒྱུས་
ཕྲན་གྱིས“ལྷ་ལུང་དཔལ་གྱི་རྡོ་རྗེའི་སྐུ་ཚེའི་ལོ་རྒྱུས་འཚོལ་ཞིབ་”ཅེས་པའི་རྩོམ་ཡིག་འདི་ནི་ཕྱི་ལོ་༢༠༠༠ལོའི་ལོ་མཇུག་ཏུ་བྲིས་པ་རེད་ལ། སྐབས་དེར་བྲིས་པའི་རྩོམ་ཡིག་འདིར་དཔྱད་གཞི་ཡིག་ཆ་ཕུན་སུམ་ཚོགས་པ་ཞིག་མ་འཛོམས་སྟབས། ལྷ་ལུང་དཔལ་གྱི་རྡོ་རྗེའི་སྐུ་ཚེའི་རི་མོ་གསལ་ལ་མ་གསལ་ཞིག་ཀྱང་འབྲི་ཐུབ་བྱུང་མི་འདུག ཕྱིས་སུ་བོད་ཀྱི་རྒྱལ་རབས་ལོ་རྒྱུས་སོགས་ཀྱིས་མཚོན་པའི་བསྟན་བཅོས་ཁག་ལ་མཇལ་ཐེངས་རེར་བརྗོད་གཞི་འདིའི་སྐོར་ལ་དོ་སྣང་བྱས་ཤིང་། ཉེ་ཆར་བརྗོད་གཞི་གཞན་ཞིག་གི་སྐོར་ལ་ཉར་ཚགས་བྱས་པའི་ཡིག་ཆ་ཞིག་བསྔོགས་སྐབས་ལྷ་ལུང་དཔལ་གྱི་རྡོ་རྗེའི་སྐོར་ལ་བསྡུ་རུབ་བྱས་པའི་ཟིན་ཐོའི་ཤོག་ལེབ་འགའ་མཐོང་བྱུང་བར་བརྟེན། སྔར་བྲིས་ཟིན་པའི་རྩོམ་ཡིག་ལ་སྣོན་འཕྲི་དང་ཁ་གསབ་བྱེད་པར་འདུན་པ་ཞིག་སྐྱེས་བྱུང་། སྤྱིར་བོད་སྤྱི་ལ་དབང་བསྒྱུར་པའི་རྒྱལ་པོ་མཐའ་མ་ཞེ་གཅིག་པ་ལྷ་སྲས་དར་མ་(803-842)ཞེས་གྲགས་པ་བཀྲོངས་མཁན་ལྷ་ལུང་དཔལ་གྱི་རྡོ་རྗེའམ་ལྷ་ལུང་དཔལ་རྡོར་ཞུ་བ་ཁོང་གི་སྐུ་ཚེའི་ལོ་རྒྱུས་བོད་ཀྱི་རྒྱལ་རབས་ལོ་རྒྱུས་དང་ཆོས་འབྱུང་སོགས་སུ་ངེས་པར་དུ་འཁོད་དགོས་པ་ཞིག་ཡིན་མོད། ཁོང་གི་སྐུ་ཚེའི་ལོ་རྒྱུས་དང་མཛད་པ་ཁག་འཚོལ་ཞིབ་བྱེད་སྐབས་རྒྱལ་རབས་ལོ་རྒྱུས་དང་ཆོས་འབྱུང་སོགས་ནའང་ཁོང་གི་སྐུ་ཚེའི་ལོ་རྒྱུས་ཧ་ཅང་ཉུང་བ་དང་ཟུར་ཙམ་ཡོད་པ་དེ་དག་ཀྱང་ངག་རྒྱུན་ལྟ་བུའི་ངོ་བོར་འཕོས་ཟིན་འདུག དེས་ན་ཕྲན་གྱིས་ལྷ་ལུང་དཔལ་གྱི་རྡོ་རྗེའི་སྐོར་གྱི་ལོ་རྒྱུས་གང་རྙེད་པ་ཁག་ངོ་སྤྲོད་དང་བཅས་ཞིབ་བསྡུར་བྱ་རྒྱུའི་ཁུལ་ཡིན་ལ། མ་རྙེད་པ་ཁག་ཕྱིས་སུ་རིམ་གྱིས་ཁ་སྐོང་ཞུ་འཆར་ཡོད་ལགས་ཞེས་དེ་ལྟར་སྔོན་དུ་འགྲོ་བའི་ཚིག་འདི་ཙམ་ཞུ་བ་ཡིན།
ལྷ་ལུང་དཔལ་གྱི་རྡོ་རྗེའི་འཁྲུངས་ཡུལ་དང་། འཁྲུངས་ལོ། སྟག་ཉ་བཟང་གི་སྐོར། ལྷ་ལུང་དཔལ་གྱི་རྡོ་རྗེའི་འཁྲུངས་ཡུལ་སྐོར་གྱི་ཡིག་ཆ་འཁོད་སྔ་ཤོས་ནི་“ཡེར་པའི་དཀར་ཆག་”ཞེས་པ་འདི་ཡིན། “ཡེར་པའི་དཀར་ཆག་”ལ་“ཡེར་པའི་དཀར་ཆག་ལྷ་ལུང་དཔལ་རྡོར་མ་”དང་“ཡེར་པའི་དཀར་ཆག་བསྟན་པ་དར་རྒྱས་མ་”ཞེས་དཀར་ཆག་གཉིས་ཡོད་[1] ལ། དཀར་ཆག་འདི་ནི་དུས་རབས་བཅུ་གཉིས་པའི་ནང་དུ་བླ་མ་ཟངས་རི་བ་ཞུ་བ་ཞིག་གིས་འབྲི་རྩོམ་གནང་བའམ་ཡང་ན་གཏེར་ལས་བཏོན་པ་ཞིག་ཡིན་པ་དང་། བླ་མ་ཟངས་རི་བ་ནི་རྗེ་རས་ཆུང་བའི་ཐུགས་སྲས་ཁྲོད་ཀྱི་གཅིག་ཡིན། “དེབ་ཐེར་སྔོན་པོའི་”ནང་དུ་“དེ་ལ་སྤྱིར་སློབ་མ་མང་ཡང་ཐུགས་ཀྱི་སྲས་བཅུ་གསུམ་བྱོན་ནས། ་་་ བུར་སྒོམ་ནག་པོ། ལ་སྟོད་པ་ཟངས་རི་རས་པ། ་་་”[2] ཞེས་གསལ་བའི་ལ་སྟོད་པ་ཟངས་རི་རས་པ་ནི་བླ་མ་ཟངས་རི་བ་ཡིན་པར་གྲགས། དེས་ན་གོང་གི་“ཡེར་པའི་དཀར་ཆག་”གི་ནང་དུ་ལྷ་ལུང་དཔལ་གྱི་རྡོ་རྗེ་ནི་“འབྲོམ་སྟོད་དགུང་མོ་ཆེར་སྐུ་སྐྱེ་བ་བཞེས།”[3]ཞེས་འཁོད་ཡོད་ལ། ཕྱིས་སུ་དཔའ་བོ་གཙུག་ལག་ཕྲེང་བས་(1504-1566)དཀར་ཆག་དེ་ལ་གཟིགས་ནས་“ཆོས་འབྱུང་མཁས་པའི་དགའ་སྟོན་”གྱི་ནང་དུ་“གཞན་ཡང་ཡེར་པ་དང་ཆུ་བོ་རི་ལ་སོགས་ལ་སྒོམ་གྲྭ་ཆེན་པོ་བཙུགས་པ་ལས་གྲུབ་ཐོབ་མང་དུ་བྱུང་སྟེ་ཡེར་པའི་དཀར་ཆག་བླ་མ་ཟངས་རི་བས་ཡེར་པའི་བསོས་པའི་སྤེའུ་སེར་པོ་ཐོན་པ་ལས། ལྷ་ལུང་དཔལ་གྱི་རྡོ་རྗེ་ནི་འབྲོམ་སྟོད་དགུང་མོ་ཆེར་སྐུ་འཁྲུངས། ་་་”[4]ཞེས་ལོ་རྒྱུས་དུམ་བུ་ཞིག་དྲངས་འདུག བློ་གྲོས་མཐའ་ཡས་ཀྱིས་(1813-1894)བརྩམས་པའི་“རིན་ཆེན་གཏེར་མཛོད་ཆེན་མོའི་”ནང་དུ་“དབུ་རུ་འགྲམ་སྟོད་གུད་མོ་ཆེར་འཁྲུངས།”[5]ཞེས་དང་། རྡོ་སྦིས་ཤེས་རབ་རྒྱ་མཚོས་(1884-1968)བརྩམས་པའི་“ཨ་ཆུང་གནམ་རྫོང་གི་ལོ་རྒྱུས་”ཀྱི་ནང་དུ་“ཁོང་ནི་དབུ་རུ་གུང་པོ་ཆེར་འཁྲུངས།”[6]ཞེས་གསལ་བ་དང་། ནོར་བྲང་ཨོ་རྒྱན་གྱིས་ཀྱང་“འབྲོམ་སྟོད་གུང་མོ་ཆེར་སྐུ་འཁྲུངས།”[7]ཞེས་གསུངས་པ་སོགས་མང་དུ་མཆིས་ཀྱང་མཁས་པ་ཕལ་མོ་ཆེ་གོང་གི་དཀར་ཆག་དེའི་རྗེས་སུ་འབྲངས་ནས་བསྐྱར་ཟློས་གནང་རྐྱང་བྱས་ཡོད་པ་མ་གཏོགས་ས་ཆ་འདི་རེད་ཅེས་གསལ་ཁ་མཛད་མེད། དུང་དཀར་བློ་བཟང་འཕྲིན་ལས་(1927-1997)ཀྱིས་“འབྲོམ་སྟོད་དགུང་མོ་ཆེ་ནི་འབྲོམ་ཐོད་ཤང་སྙན་རོང་ཞེས་པའི་ཉེ་འདབས་སུ་གུར་པ་ཞེས་པའི་ས་ཆ་ཞིག་ཡོད་པ་དེ་མིན་ནམ་སྙམ།”[8]ཞེས་གསུངས་ཡོད་ལ། ས་ཆ་དེ་ནི་དེང་སང་བོད་རང་སྐྱོང་ལྗོངས་ཟེར་བའི་སྟག་རྩེ་རྗོང་འབྲོམ་ཤང་ངམ་ཡང་ན་ཆུ་ཤུར་རྫོང་གི་ཉེ་འཁོར་དུ་ཡོད།
༡༧༩༩ལོ།
༡༧༩༩ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
བསོད་ནམས་ཉི་མ།
"རྩོམ་པ་པོ་ཚེ་དཔལ། (གངས་ལྗོངས་ཉི་གཞོན་དྲྭ་བ) རྩོམ་སྒྲིག་པ་མཁན་པོ་ཨོ་རྒྱན་རིག་འཛིན། 2023.07.09"
དང་པོ། ཐོག་མར་གློག་བརྙན་གྱི་ལམ་ཁར་ཞུགས་པའི་སྐོར་དང་དེའི་བརྒྱུད་རིམ།
བསོད་ནམས་ཉི་མ་ནི་སྤྱི་ལོ་ 1985 ལོར་སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་རྟའུ་རྫོང་དུ་སྐྱེས་ཤིང་། ཁོང་ཉིད་ལོ་བཅུ་བདུན་ལ་སོན་རྗེས་ནས་གླུ་གར་ཚོགས་པ་ཞིག་ཏུ་ཞབས་བྲོ་འཁྲབ་མཁན་བྱས། དེ་ནས་སྟེས་དབང་གི་གོ་སྐབས་ཤིག་གིས་ཁོང་ཉིད་སྐབས་དེར་ཆ་རྒྱུས་དེ་ཙམ་མེད་པའི་གློག་བརྙན་འཁྲབ་སྟོན་པའི་ལས་སུ་ཞུགས་འགོ་བརྩམས་པ་སྟེ། སྤྱི་ལོ་ 2006 ལོར། ཁོང་གི་གློག་བརྙན་འཁྲབ་ཐེངས་ཐོག་མ་སྟེ། «ཧི་མ་ལ་ཡའི་རྒྱལ་སྲས»ཞེས་པའི་འཁྲབ་སྟོན་ནང་ཞུགས་ཤིང་། གློག་བརྙན་དེའི་ནང་གི་མི་སྣ་གཞོན་དུས་ཀྱི་ཁུ་ལོ་ལང་འཁྲབ་སྟོན་བྱས་ཡོད།
དེ་ཡང་བསོད་ནམས་ཉི་མས་སྔ་རྗེས་སུ་གློག་བརྙན«གྱེས་བྲལ་གྱི་གདུང་བ»དང«གཡང་མདའ» «གངས་དཀར་རི་བོ» «གངས་རིན་པོ་ཆེ»«རྒྱུད་སྐུད་སྟེང་གི་རྣམ་ཤེས» «ལྷ་མོ་དང་སྐལ་བྷེ»སོགས་ཕུལ་བྱུང་གི་རིག་གནས་སྒྱུ་རྩལ་མཚོན་པའི་གློག་བརྙན་བརྩམས་ཆོས་ཁག་གཅིག་འཁྲབ་སྟོན་བྱས་ཡོད་པ་དང་། དེ་དག་བརྒྱུད་ཁོང་གི་གློག་བརྙན་འཁྲབ་སྟོན་གྱི་འཁྲབ་རྩལ་ཡག་པོ་མངོན་པར་བྱས་ཡོད་པར་མ་ཟད། འཁྲབ་སྟོན་ལ་འཁྲབ་ཁྲིད་པའི་ཁས་ལེན་དང་ལྟད་མོ་བའི་དགའ་བསུ་ཐོབ་ཡོད།
སྤྱི་ལོ་ 2018 ལོར། བོད་ཀྱི་གློག་བརྙན་འཁྲབ་ཁྲིད་པ་ཟོན་ཐར་རྒྱལ་གྱི་གློག་བརྙན«ལྷ་མོ་དང་སྐལ་བྷེ»ཞེས་པ་དེའི་ནང་དུ་མི་སྣ་གཙོ་བོ་སྐལ་བྷེ་འཁྲབ་སྟོན་བྱས་ཡོད་པ་དང་། གློག་བརྙན་དེར་སྐབས་14པའི་ཞང་ཀང་ཡ་གླིང་གློག་བརྙན་མ་འཇོག་ལྷན་ཚོགས(HAF)ཀྱི་མཐའ་མའི་བཟོ་སྐྲུན་གཟེངས་རྟགས་སོགས་ཀྱི་བྱ་དགའ་ཐོབ་ཡོད།
གཉིས་པ། ཤོམ་འགྲོའི་ལམ་ལ་ཞུགས་པའི་སྐོར།
བསོད་ནམས་ཉི་མ་ནི་གློག་བརྙན་འཁྲབ་སྟོན་ཐད་བྱང་ཆ་ལྡན་པར་མ་ཟད། ཕྱིའི་རྣམ་པ་རྫིག་པོ་ཡོད་པས་ཤོམ་འགྲོའི་ཐད་ལའང་གྲུབ་འབྲས་གཟེངས་སུ་ཐོན་པ་ཐོབ་ཡོད། དེ་རྗེས་ཁོང་ཉིད་ཕ་ཡུལ་དང་ཁ་བྲལ་ཏེ་ཧྲང་ཧའེ་གྲོང་ཁྱེར་ལ་ཕྱིན་ཏེ། ཤོམ་འགྲོ་དང་གློག་བརྙན་འཁྲབ་སྟོན་སོགས་སློབ་སྦྱོང་བྱས་པ་དང་། དེའི་རིང་དཀའ་སྡུག་མང་པོ་འཕྲད་པ་ནི་བརྗོད་མི་དགོས་པ་ཞིག་རེད། དེ་ཡང་སྤྱི་ལོ་ 2010 ལོར། ཁོང་ཉིད་ཧྲང་ཧའེ་ཟློས་གར་སློབ་གླིང་དུ་ཕྱིན་ནས་ལོ་བཞིའི་རིང་གི་གློག་བརྙན་འཁྲབ་སྟོན་སློབ་སྦྱོང་བྱེད་འགོ་ཚུགས། དེ་ནས་ཁོང་སྒྱུ་རྩལ་ལམ་བུའི་ཐོག་དངོས་སུ་ཞུགས་པ་དང་། ད་ལྟ་ཁོང་ཉིད་བོད་ཁུལ་ཡོངས་ལ་མིང་དུ་གྲགས་པའི་ན་གཞོན་འཁྲབ་སྟོན་པ་ཞིག་ཏུ་གྱུར་ཡོད།
གསུམ་པ། སྒྱུ་རྩལ་གྱི་ལས་འདིར་བཅངས་པའི་དུང་ཞེན་དང་ན་གཞོན་ཚོར་བཤད་འདོད་པའི་སྐད་ཆ་ཁག་ཅིག
བསོད་ནམས་ཉི་མ་ནི་སྙིང་ཁོང་རུས་པའི་གཏིང་ནས་སྒྱུ་རྩལ་ལ་དགའ་ཞེན་ཆེ་བ་དང་། དེ་བས་ཀྱང་གློག་བརྙན་སྒྱུ་རྩལ་གྱི་ལམ་བུའི་ཐོག་རང་ཉིད་ཀྱི་ཕུགས་འདུན་འཚོལ་སྙེག་བྱེད་བཞིན་པའི་བོད་ཀྱི་ན་གཞོན་སྒྱུ་རྩལ་པ་ཞིག་ཡིན་ཞིང་། ཁོང་གི་སྒྱུ་རྩལ་ཐད་ཀྱི་ཐུན་མིན་གྱི་ཉམས་ལེན་དང་བསམ་པའི་ཁྱེར་བཟོ། དེ་བཞིན་དེའི་ཐད་དཀའ་སྤྱད་སྡུག་རུས་ཀྱི་སྙིང་སྟོབས་བཅས་ཀྱིས་གཞོན་སྐྱེས་དེ་བས་མང་བར་ཤུགས་རྐྱེན་ཐེབས་བཞིན་ཡོད་པ་རེད།
ཁོང་གིས་གློག་བརྙན་ལ་དགའ་བའི་ན་གཞོན་ཚོར། གཅིག་ནས་རང་ཉིད་ཆུང་དུས་འཚར་ལོངས་བྱུང་སའི་ཁོར་ཡུག་དེས་ད་ལྟའི་སྒྱུ་རྩལ་གྱི་ལམ་བུར་ཐད་ཀར་ཤུགས་རྐྱེན་ངེས་ཅན་ཞིག་ཐེབས་སྲིད་པས། གློག་བརྙན་གྱི་ལས་རིགས་འདིར་དགའ་བའི་ན་གཞོན་ཚོས་སོ་སོའི་འཚོ་བའི་རྣམ་པ་དེ་གློག་བརྙན་ཁྲོད་མངོན་རྒྱུ་དེ་གལ་འགངས་ཆེན་པོ་རེད། གཉིས་ནས་གློག་བརྙན་འཁྲབ་སྟོན་གྱིས་ང་ལ་མི་སྣའི་གཤིས་ཀ་སྣ་ཚོགས་བཞེངས་སྐྲུན་བྱ་བའི་གོ་སྐབས་སྟེར་བར་མ་ཟད། མི་ཚེའི་མྱོང་ཚོར་མི་འདྲ་བ་མང་པོ་དང་། དེ་དག་གི་དགའ་སྐྱོ་ཆགས་སྡང་སོགས་ཀྱི་འཚོ་བའི་བྲོ་བ་གང་མང་ཞིག་ཉམས་སུ་མྱོང་བའི་གོ་སྐབས་སྟེར་བས། གློག་བརྙན་ལ་དགའ་པོ་ཡོད་པའི་ཁར་ཆེད་ལས་ལ་འབད་འབུངས་བྱ་དགོས། གློག་བརྙན་འཁྲབ་མཁན་ཞིག་ལ་མཚོན་ན་འཁྲབ་བྱའི་གློག་བརྙན་དེའི་རིག་གནས་ཀྱི་རྒྱབ་ལྗོངས་དང་འཚོ་བའི་གོམས་གཤིས་སོགས་ལ་རྒྱུས་མངའ་མཐར་ཕྱིན་པ་ལོན་དགོས།
གསུམ་ནས་སྤྱིར་གློག་བརྙན་བརྩམས་ཆོས་ནང་གི་མི་སྣའི་གཤིས་ཀ་སོགས་ཐད་ཀྱི་རྣམ་པ་དེ་འཁྲབ་ཁྲིད་པ་དང་འཁྲབ་གཞུང་རྩོམ་པ་པོ། དེ་མ་ཟད་ལྟད་མོ་བ་བཅས་ཀྱི་འདོད་བློ་དང་མཐུན་པ་ཞིག་མངོན་མ་ཐུབ་ཚེ། དེ་ནི་བློ་ཕམ་སྐྱེ་བ་ཞིག་ཡིན་པས། གློག་བརྙན་གྱི་ལས་རིགས་འདིར་ཞུགས་ཡོད་པའི་ན་གཞོན་རྣམས་ནས་ངེས་པར་དུ་འཁྲབ་རྩལ་བྱང་ཆུབ་པ་དགོས་པས་དེའི་ཐད་འབད་བརྩོན་བྱ་དགོས་ཞེས་གླེང་། ཁོང་གིས་ད་ཐེངས་ཀྱི་བཅར་འདྲི་བརྒྱུད་རང་ཉིད་ཀྱི་སྒྱུ་རྩལ་ལམ་བུའི་མྱོང་བ་དངོས་སུ་མཉམ་སྤྱོད་བྱས་པ་དེས་གློག་བརྙན་ལས་རིགས་ལ་དགའ་ཞིང་ལས་རིགས་དེར་འཇུག་སྤྲོ་བའི་གྲོགས་པོ་རྣམས་ལ་ཕན་ཐོགས་ཅུང་ཟད་ཡོང་བའི་རེ་བ་འཆང་བཞིན་ཡོད། །
༡༧༩༨ལོ།
༡༧༩༨ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
ཟོང་མ་ནི།
ཟོང་མ་ནི། ཟོལ་མའམ། བཅོས་མའམ། རྫུན་མའི་མིང་གི་རྣམ་གྲངས་ཤིག་སྟེ། ཇོ་ནང་ཏཱ་ར་ནཱ་ཐས་མཛད་པའི་རྗེ་མར་པའི་སྙན་གྱི་ཤོག་དྲིལ་བཞིའི་སྐོར་གྱི་ལོ་རྒྱུས་ལས་ཀྱང་། “ཤོག་དྲིལ་བཞིའི་མིང་ཅན་གསར་པ་ཟོང་མ་ཞིག་དེང་སང་ཀུན་ཁྱབ་ཏུ་འདུག་གོ།”ཞེས་སོགས་གསུངས་པ་ལྟར་རོ།།
ཀུན་མཁྱེན་ཆེན་པོའི་ཞལ་ནས།
ཞིབ་མོར་བརྟགས་ན། བཤད་སྒྲུབ་གང་ནས་ཀྱང་མར་པས་བསྒྱུར། མེས་རྔོག་མཚུར་གྱིས་བཤད། མི་ལས་བསྒོམས་པ་གང་ཡིན་པ་དེ་ཁ་སྙིང་པོར་འཛིན་སྣང་བ་དཀར་བརྒྱུད་པ་ངོ་མ་དང་། གཞན་ཉམས་ལེན་གཅོད་ཡུལ་ལ་སོགས་པ་ལ་བྱེད། བཤད་བཤད་ཀྱི་རིགས་གཞན་མའི་ལུགས་ལ་བརྟེན་པ་དཀར་བརྒྱུད་པ་ཟོང་མར་སྣང་ངོ་། །
ཞེས་གསུངས་སོ།།
༡༧༩༧ལོ།
༡༧༩༧ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
དམུ་དགེ་བསོད་ནམས་བཀྲ་ཤིས།
དགེ་དགེ་བསོད་ནམས་བཀྲ་ཤིས་སམ་དམུ་དགེ་བསོད་བཀྲ་ཚང་། འདི་བ་གུང་ཐང་འཇམ་པའི་དབྱངས་སྐུ་ཕྲེང་དྲུག་པའི་ཡོངས་འཛིན་དམུ་དགེ་ཐུབ་བསྟན་ཚང་གི་ཞང་བོ་ཡིན་པས་དམུ་དགེ་ཐུབ་བསྟན་ཚང་ཆུང་དུས་ཁོང་དང་ལྷན་བཞུགས་གནང་། འཆད་རྩོད་རྩོམ་གསུམ་ལ་ཐོགས་པ་མེད་པའི་མཁས་པ་ཞིག་ཡིན་འདུག དགེ་བཤེས་ལྷ་མོ་བློ་བཟང་ཚུལ་ཁྲིམས་ནི་ཁོང་གི་ཞལ་སློབ་ཡིན་པར་གྲགས། འབོལ་རྩོམ་ཞལ་ནས་ཤར་མར་གསུངས་པ་ཞིག་ཡིན་ངེས་ཏེ། བྲག་དགོན་པའི་དྲུང་ཡིག་རྒྱལ་མཚན་བསྟན་པ་ཐོས་བསམ་གླིང་དུ་ཆོས་གྲྭར་ཞུགས་དུས། བྲག་དགོན་པ་བྲག་རྒྱན་དེ། །ཆོས་གྲྭར་ཞུགས་ཉིན་ཆོས་ཁྲི་བཤིགས། །ཚོགས་ལ་ཞུགས་ཉིན་ཚོགས་སླང་བསྒོར། །ཆོས་ཁྲིམས་པ་ཡི་སྤྱན་སྔ་ནས། །གསར་ཐོན་པ་ཡི་ཆོ་ལོ་བླངས། །ཞེས་དང་།
རྔ་བའི་དགེ་བཤེས་ཤ་བཟན་རིལ་མ་ཞེས་པ་ཞིག་གཞན་དང་རྩོད་པ་བྱས་པས་རྒྱལ་བར་གཞན་དེས་ཤ་བཟན་རིལ་མར་ཁུ་ཚུར་གཞུག་པར། ཁོང་གིས་ཤར་མར། རྔ་ཡུལ་ཤ་བཟན་རིལ་མ་ཞེས་བྱ་བའི་།།ལྔ་རིག་གནས་ལ་མཁས་པའི་པཎྜི་ཏ།།ལྔ་བཅིངས་ཁུ་ཚུར་རྡོ་རྗེ་རྩེ་བརྒྱ་ཡིས།།ལྔ་བའི་ལམ་དུ་བརྫང་ལ་ཁད་དུ་བྱས།།ཞེས་དང་། བླ་བྲང་ཐུབ་བསྟན་ཕོ་བྲང་མདུན།།རལ་བས་ཉི་ཟླ་གཡོག་མཁན་པོ།།གང་ནས་འོང་བ་མི་ཤེས་ཀྱང་།།མགར་རྩེ་སོ་ནག་ཕྱོགས་ཀྱི་སྔགས་རྒན་འདྲ་ཡིན་རྒྱུ་རེད་ལ། ཞེས་ཐོལ་བྱུང་གུ་རེའི་ཚུལ་དུ་གནང་བའི་འབོལ་རྩོམ་མང་དུ་མཆིས་སོ།། (“བླ་བྲང་བཀྲ་ཤིས་འཁྱིལ་གྱི་མཁས་དབང་རིམ་བྱོན་གྱི་མཚམས་སྦྱོར་མདོར་དྲིལ”ཟེར་བ་ལས་བཤུས།)
མགོ་ལོག་འབུམ་པ་ཁག་གསུམ་གྱི་ལོ་རྒྱུས་རགས་ཙམ་བརྗོད་པ།
༄༅། ། མགོ་ལོག་འབུམ་པ་ཁག་གསུམ་གྱི་ལོ་རྒྱུས་རགས་ཙམ་བརྗོད་པ།
【ནང་དོན་གནད་བཏུས 】 ད་ལྟའི་ཨ་མདོའི་མགོ་ལོག་ཁུལ་ལ་མགོ་ལོག་ཚོ་བ་དང་སྤྲ་ནག་ཚོ་བ་གཉིས་ཀྱི་གྲུབ་པ་ཡིན། མགོ་ལོག་ཚོ་བ་ལ་མགོ་ལོག་འབུམ་པ་ཁག་གསུམ་སྟེ།དབང་ཆེན་འབུམ་དང༌། ཨ་སྐྱོང་འབུམ། པདྨ་འབུམ་གསུམ་ཡོད། ཡང་སྦྲ་ནག་ཚོ་བ་ལའང་རྟ་བོ་གོང་ཞོལ་དང༌། དམེ་ཚང༌། གཡོན་ཞིའུ་བཅས་འདུ་བའོ། །
【གནད་ཚིག 】 མགོ་ལོག ཚོ་བ། སྒྲིག་གཞི། ལོ་རྒྱུས།
སྤྱིར་མགོ་ལོག་འབུམ་པ་ཁག་གསུམ་འདི་ནི་བོད་ཆོལ་ཀ་གསུམ་ལས་མདོ་སྨད་རྟའི་ཆོལ་ཀའི་ཁོངས་སུ་ གཏོགས་པ་དང༌། ཡང་ཆུ་བཞི་སྒང་དྲུག་ལས། རྨ་ཀླུང་གསེར་ལྡན་ཕྱུག་མོ་དང༌། རྨ་རྫ་ཟལ་མོ་སྒང༌། མདོ་ཆེན་རོལ་ཁམས་བཅོ་བརྒྱད་ལས། རྨ་རོལ། སྨྲ་རོལ། རྡོ་རོལ། ཟླ་རོལ་སོགས་སུ་གཏོགས་ལ། ཨ་ཆེན་གངས་ལ་རིང་མོ་དང་བ་ཡན་ཧ་རི། གཡུ་རི་གངས་ཆེན་རྩེ་རྒྱལ་སོགས་ཀྱིས་མཐའ་ནས་བསྐོར་ཞིང༌། ས་བཅུ་ཐོབ་པའི་རྨ་རྒྱལ་སྦོམ་ར་དང༌། དེ་མིན་གཉན་པོ་གཡུ་རྩེ། རྨ་སྟོད་ཀྱི་རྩེ་ལྷ་བཅུ་གསུམ། རྨ་སྨད་ཀྱི་མཐོན་པོ་དགུ་སྒྲིག་སོགས་རི་བོས་ཡོངས་སུ་བསྐོར་བའི་དབུས་ན་བརྗིད་པའི་ཡུལ་གྲུ་མཐོང་བ་ཀུན་སྨོན་གྱི་ཞིང་ཁམས་ཞིག་ཡིན་ལ།ས་རྒྱ་ཁྱོན་ཡངས་ཤིང་མངའ་ཐང་ཆེ་སྲོལ་སོགས་བརྗོད་ན༌། སྔོན་གྱི་ལོ་རྒྱུས་ཡིག་ཚང་འགའ་ན་ཆེས་སྔ་དུས་སུ་ནུབ་བྱང་ཕྱོགས་ནས་གཟིགས་མའི་ཁྲ་རིང་རི་རྒྱུད་མན་ཆད་དང༌། ཨ་ལགས་ནོར་མཚོའི་ཚུན་ཆད། ལྷོ་ནུབ་ནས་ཁྲ་ལ་ཀ་ཁ་མན་ཆད་དང༌། རྫ་མ་མོའི་ཤ་ལ་ཏེལ་ཚུན་ཆད། ཤར་ལྷོ་ནས་རྔ་བའི་ཨ་འཁྱམས་ཀྱི་ཝ་འབའ་ཆུ་འདྲེས་ཡན་ཆད་དང་འཛི་སྐའི་མྱི་ནག་ཤུག་མདའ་དང༌། སྡོང་ངེའི་ལྡང་མདའ་ཚུན་ཆད། བྱང་ངོས་ནས་འོ་བའི་ཚྭ་མཚོ་ཚུན་ཆད་དང་ན་ཕོ་ཁ་ཡན་ཆད། ཁྲེལ་དཀར་མོའི་གཙང་ཤོད་ཚུན་ཆད། བྱང་ཤར་ནས་གཤུ་མདའ་སྟོང་དཔོན་ཚུན་ཆད་དང༌། སྐུང་གསེར་ཁ་མདོ་ཡན་ཆད་བཅས་ཁྱོན་སྡོམ་སྤྱིའི་ལེ་དབར་གྲུ་བཞི་མ་ཁྲི་བཅུ་ཡན་ཆད་ཀྱི་ས་ཆ་འཛིན་མྱོང་པར་བཤད། བཅིངས་འགྲོལ་བྱས་རྗེས་མགོ་ལོག་ཁུལ་འདི་མཚོ་སྔོན་ཞིང་ཆེན་གྱི་ཁོངས་སུ་གཏོགས་པར་བྱས་ལ། ཞིང་ཆེན་ཟི་ལིང་གྲོང་ཁྱེར་ནས་ལེ་དབར་བཞི་བརྒྱ་ལྷག་གི་མཚམས་སུ་གནས་ཤིང༌། ད་ལྟ་དེའི་ནུབ་ཕྱོགས་སུ་ཡུལ་ཤུལ་ཁུལ་དང་འབྲེལ་ཡོད་ལ། ནུབ་བྱང་དང་བྱང་ངོས་མཚོ་ནུབ་ཁུལ་ལ་འབྲེལ་ཡོད་པ་དང་། བྱང་ཤར་དང་ཤར་ངོས་མཚོ་ལྷོ་ཁུལ་དང་རྨ་ལྷོ་ཁུལ། ཀན་སུའུ་ཞིང་ཆེན་ཀན་ལྷོ་ཁུལ་བཅས་ལ་འབྲེལ་ཡོད་པ། ཤར་དང་ལྷོ་ངོས་ནས་ཟི་ཁྲོན་ཞིང་ཆེན་རྔ་བ་དང༌། དཀར་མཛེས་ཁུལ་གཉིས་དང་འབྲེལ་ཡོད་པ་དང་ད་ལྟའི་ས་ཁྱོན་ཡོངས་ལ་སྤྱིའི་ལེ་དབར་གྲུ་བཞི་མ་བདུན་ཁྲི་ལྔ་སྟོང་ཙམ་ཡོད། “ས་མགོ་ལོག གནམ་མགོ་ལོག”ཏུ་གྲགས་པའི་མགོ་ལོག་འབུམ་པ་ཁག་གསུམ་འདིའི་ཡུལ་གྲུ་འདིའི་ས་གཤིས་མཐོ་ཚད་ཆ་སྙོམས་བྱས་ན་མཚོ་ངོས་ལས་སྨིས་བཞི་སྟོང་ལྷག་གིས་འཕགས་ཡོད་ལ། གནམ་གཤིས་དྲོད་ཚད་ཀྱང་ཧ་ཅང་དམའ་བ། གནའ་བོའི་ངག་རྒྱུན་དུ། གཡག་སོ་དྲུག་ཙག་གིས་འཆི་ས། རྐྱང་བ་ལ་རླུང་གིས་འཁུར་ས་ཞེས་ཀྱང་གྲགས། དེ་འདྲའི་ཐུན་མིན་གྱི་རང་བྱུང་ཁོར་ཡུག་ཏུ་འཚོ་གཞེས་བྱས་པའི་མགོ་ལོག་པའི་མེས་པོ་རྣམས་ཀྱིས་མཉམ་མེད་ཀྱི་སྙིང་སྟོབས་ཀྱིས་འཛད་མེད་ཀྱི་དཔའ་བོའི་ལོ་རྒྱུས་ཀྱང་གང་མང་ཞིག་བསྐྲུན་མྱོང་། ལོ་རྒྱུས་དང་དུས་རབས་སོ་སོའི་ཆབ་སྲིད་དགོས་དབང་གིས་མགོ་ལོག་པའི་མེས་པོ་རྣམས་ཀྱིས་རང་གཞན་ཚོ་སྡེ་ཀུན་གྱི་བར་ལའང་ཁྱོད་ཤི་ང་འགྱེལ་གྱི་འཁྲུག་རྩོད་གང་མང་བྱས་མཐར་ད་གཟོད་སྙན་པའི་གྲགས་པ་ཡོངས་སུ་འཕྱོ་བའི་མགོ་ལོག་འབུམ་པ་ཁག་གསུམ་དུ་འབོད་པའི་ཚོ་སྡེ་ཆེན་པོ་འདི་ཆགས་ལ། སྐབས་དེའི་ལོ་རྒྱུས་དུས་རབས་ངེས་ཅན་ཞིག་གི་ནང་ནས་ཚོ་ཤག་གཞན་དག་དང་བསྡུར་ན་རང་ཁ་རང་གསོའམ་རང་རྐྱ་ཐུབ་པའི་དཔལ་འབྱོར་དང་ཆབ་སྲིད་ལམ་ལུགས་ཤིག་ཆགས་ཡོད་ཅེས་བརྗོད་ན་མི་ཆོག་པ་མེད་པར་བསམ།
གཅིག  མགོ་ལོག་འབུམ་པ་ཁག་གསུམ་གྱི་རིགས་རུས་ཆད་ཁུངས་དང་མིང་གི་ཐོགས་ཚུལ།
ལོར་བཅིངས་འགྲོལ་བྱེད་སྐབས་ཚོ་བ་རང་འགོ་མ་ལྔ་བཅུ་ལྷག་དང་དེའི་ཁོངས་གཏོགས་ཤོག་ཆུང་ཉིས་བརྒྱ་ཡས་མས་ཙམ་ཡོད།
གཉིས། མགོ་ལོག་འབུམ་པ་ཁག་གསུམ་གྱི་མངའ་ཐང་དང་ཚོ་བའི་གྲུབ་ཚུལ།
དབང་ཆེན་འབུམ་ལ་དབང་ཆེན་ཆུ་སྟོད་སྨད་གཉིས་སུ་དབྱེ་ཞིང་ཆུ་སྟོད་ཚང་ལ་ཡང་རྒྱུ་རུ་དང་གསང་རུ་ གཉིས་དང༌། དབང་ཆེན་རྒྱུ་རུ་མ་ལ་དཔོན་སྐོར་དང་སྒར་སྐོར་གཉིས། གཞན་ཡང་མགོ་ལོག ཐང་བ། གངས་པ། མདའ་བ། ཐང་གཞུག་བཅས་ཤོག་ཆུང་ལྔ་དང༌། རྡོ་རུ་བ་གཉིས། སྐུང་དགོན་པ་གཉིས། ཁྲ་གླིང་གཉིས། གཙང་འཇམ་ཚང་གཉིས། ཝ་སྐོར་སྒྲུང་བ་གཉིས། ཨབ་སོག་པོ་གཉིས་བཅས་ཆུ་འཕོང་ཚོ་བ་དྲུག་དང༌། ཁ་ཚེར། ཡར་ལྐོག མགོན་སྐོར། འཕས་འཛི། དྲུག་ཤོག ཆེ་བོ། སྒོ་འཛི། མགར་སྐོར། ཁྲ་རྒྱུད། ཨ་འབུམ། ཁེ་སྐོར། འཇའ་སྐོར། རོང་སྐོར་བཅས་ཚོ་མ་ལག་བཅུ་གསུམ། སྤྲེལ་སྐོར། འགུ་འགྱ། ལྕགས་ཤུལ། རོང་ཐ། འཇུ་ཚང༌། ཉ་སྐོར། ཁ་འགྱུར། དཔའ་སྐོར། ཁང་གསར། དགེ་རྩེ། ལྷ་བཟོ། ཨ་ཞུར། འཇའ་ཚ། མུ་ར། བུག་སྐོར། སྨྱོ་ཤུལ། ཡོང་ཤ ཁྲོ་སྐོར། ཨག་ནམ། ཆུ་སྒང༌། ཡ་ལྡིང༌། ཉག་རོང༌། གྱ་རིགས། སྒྲོག་སྐོར། དམུ་བ་བཅས་ལ་ཚོ་ཡང་ལག་ཉེར་ལྔ་ཟེར་སྐད་དོ། །
བཅིངས་འགྲོལ་མ་བྱས་སྔོན་ལ། དབང་ཆེན་གསང་རུ་མ་ལ་དཔོན་མགོན་པོ་རབ་བརྟན། སྐལ་བཟང་ཚེ་རིང༌། དབང་ཆེན། ལྷ་རྒྱལ། ཚེ་རིང་དཔལ་ལྡན། ཚེ་བརྟན། རྡོར་དབང་སོགས་དཔོན་རབས་བདུན་བརྒྱུད་མྱོང་བ་དང༌། དུད་ཁྱིམ་སུམ་བརྒྱ་དང་མི་གྲངས་ཆིག་སྟོང་སུམ་བརྒྱ་ཙམ་ཡོད་སྐད། ཆུ་སྨད་ཚང་ལ་འབོས་སྟོད་སྨད་གཉིས་དང་འབོས་ཚ་རུ་མ་བཅས་ཡོད། འབོས་སྟོད་ཚང་ལ་འབོས་སྤ་བསོད་ནམས་འབུམ། འབོད་འོད་རྒྱལ་འབུམ། འབོས་ཚེག་ནོར། འབོས་དགྲ་འདུལ། འབོས་འཕྲོན་རྒྱལ། འབོས་ཡིད་བཞིན་དབང་རྒྱལ་སོགས་དཔོན་རབས་དྲུག་དང༌།མངའ་འོག་ཏུ་སྐྱི་སྐོར་སོགས་ཚོ་ཤོག་བཅུ་གཅིག་ཡོད་པ་དང་དུད་ཁྱིམ་བདུན་བརྒྱ་ཙམ་ཡོད། འབོས་སྨད་ཚང་ལ་དཔོན་ནོར་བུ་འབུམ༌། རྒྱལ་བ། མཐུ་ཆེན། ལྷ་བཙན་རྡོ་རྗེ། བསོད་ནམས་ཕུན་ཚོགས་སོགས་དཔོན་རབས་ལྔ་བྱུང་དང་མངའ་འོག་ཏུ་སོག་སྐོར་སོགས་ཚོ་ཤོག་དགུ་ཡོད་པ་དང་དུད་ཁྱིམ་སུམ་བརྒྱ་ཙམ་ཡོད། དེ་མིན་འབོས་ཚ་རུ་མ་ལ་འབོས་ཚ་སྐྱོང་འབུམ་སོགས་རྒྱུད་དེ་མངའ་འོག་ཏུ་རྒྱ་བྱ་སོགས་ཚོ་ཤོག་ལྔ་ཡོད་པ་དང་དུད་ཁྱིམ་བདུན་ཅུ་ལྷག་ཡོད་དོ། །
པདྨ་འབུམ་ནི་ཨ་ལྕགས་འབྲི་རྗེའི་རིགས་ལས་ཆད་པའི་འབྲི་ལྷ་རྒྱལ་འབུམ་གྱི་ཡང་ཚ་གཉན་མོའི་བུ་ཕག་ ཐར་ལ་སྲས་བཞི་བྱུང་བའི་ནང་གི་འབྲིང་ཆུང་ཡིན།དེས་ཁམས་བེ་རུ་ལྷ་ལྡོང་བཟའ་ཁབ་ཏུ་བཞེས་ནས་སྨྲ་གྱི་ཆུ་འཕུའི་མཁར་མགོ་ནག་མ་རུ་སྲིད་བསྐྱངས་ཏེ་རྡོ་འཛི་སྨྲ་གསུམ་ཁྱོན་ལ་དབང་བསྒྱུར་བ་ནས་བཟུང་དཔོན་མིང་ ཡུལ་ལ་འཕོས་ནས་པདྨ་འབུམ་ཞེས་གྲགས། པདྨ་འབུམ་ལ་མཁར་ནང༌། གྱི་ལིང༌། དབང་མདའ། པུང་ཡུ། དབང་རུས། ངྷི་ནང༌། སྟག་ཐོག་དཔོན་རུ་དང་སྒར་རུ་གཉིས་བསྣན་པའི་དཔོན་ཁག་བརྒྱད་ཡོད།
བྱེ་བྲག་ཏུ་མཁར་ནང་གོང་མ་ཚང་ལ་དཔོན་དགྲ་བླ་སོགས་དཔོན་རབས་གསུམ་རྒྱུད་མྱོང་ལ་མངའ་འོག་ཏུ་རྒྱ་སང༌།སྟོང་དཔོན། རོང་ལེ། མགོ་ལོག ཨ་ཝེ། དཔོན་སྐོར་སོགས་ཚོ་སྐོར་དྲུག་ཡོད། མཁར་ནང་འགབ་མ་ཚང་ལ་ཡང་དཔོན་དཔལ་རྒྱལ་སོགས་དཔོན་རབས་གསུམ་བྱུང་མྱོང་བ་དང་མངའ་འོག་ཏུ་མཁར་ར། བྱ་སྐོར། སྨྲ་སྐམ། རླུང༌།རྡོ་བ། ཨ་ཝེ། དཔོན་སྐོར་སོགས་ཚོ་སྐོར་བདུན་ཡོད། གྱི་ལིང་ཚང་ལ་དཔོན་དབང་མདའི་མགོན་པོ་སོགས་དཔོན་རབས་ལྔ་བྱུང་མྱོང་བ་དང་མངའ་འོག་ཏུ་རྫ་སྐོར་གོང་འགབ་བར་གསུམ། ཨ་ཝེ་གོང་འགབ་བར་གསུམ། སྐྱ་སྐོར་དང་དཔོན་སྐོར་སོགས་ཚོ་སྐོར་བརྒྱད་ཡོད། དབང་མདའ་ཚང་ལ་དཔོན་ཆོས་སྐྱོང་སོགས་དཔོན་རབས་བདུན་རྒྱུད་མྱོང་བ་དང༌། མངའ་འོག་ཏུ་འཇའ་སྐོར།ཧུ་ར་མ། ཅིག་ཨ་འཕང་གཉིས།རོ་མདའ་ནང༌།པུར་སྐོར། མགོ་ལོག་མགོ་ཡུང་གཉིས། འཇུ་གླིང་ཁྲོམ་གསུམ་སོགས་ཚོ་བདུན་ཡོད། པུང་ཡུ་ཚང་ལ་དཔོན་པོ་བདུད་འདུལ་སོགས་དཔོན་རབས་བཞི་བྱུང་མྱོང་བ་དང་མངའ་འོག་ཏུ་རོག་སྡོང༌།ཨ་འཕང༌། མགོ་ལོག འཇའ་བ། ཧོར་བ༌། ཐུགས་རྒྱུད། མཛོ་དགེ བྱི་བརྡ། དཔོན་སྐོར་སོགས་ཚོ་སྐོར་དགུ་ཡོད། དབང་རུས་ཚང་ལ་དཔོན་པོ་སྒོ་འབྲུག་སོགས་དཔོན་རབས་བཞི་བྱུང་མྱོང་བ་དང་བྱ་སྐོར། རྒྱ་སང༌། རྒང་བ། ཨ་འཕང༌། དཔོན་སྐོར་སོགས་ཚོ་སྐོར་ལྔ་ཡོད། ངྷི་ནང་ཚང་ལ་དཔོན་པོ་གཟུངས་ཆེན་སོགས་དཔོན་རབས་ལྔ་བྱུང་མྱོང་དང་མངའ་འོག་ཏུ་རྔ་སྐོར།སོག་དགེ སྟོང་དཔོན། ཕུར་ཚེ། ངྷི་ནང་གོང་འགབ་གཉིས་སོགས་ཚོ་སྐོར་དྲུག་ཡོད། སྟག་ཐོག་དཔོན་རུ་ཚང་ལ་དཔོན་པོ་ཆོས་ནོར་སོགས་དཔོན་རབས་གསུམ་ཡོད་ལ། མངའ་འོག་ཏུ་ཨ་རིག འཇའ་བ། ཚ་ཁོ། གླ་བ། ངང་བ། ཨ་འཛི། ཧ་ཤུལ། དཔོན་སྐོར་སོགས་ཚོ་སྐོར་བརྒྱད་ཡོད། སྟག་ཐོག་སྒར་རུ་ཚང་ལ་དཔོན་པོ་ལྕགས་ཐར་རྒྱལ་སོགས་དཔོན་རབས་ལྔ་བྱུང་མྱོང་བ་དང༌། མངའ་འོག་ཏུ་སྟག་ཐོག་སྟོད་སྨད་སོགས་ཚོ་སྐོར་བཅུ་ཙམ་དང༌། དེ་མིན་མགོ་ལོག་པདྨ་འབུམ་དཔོན་ཁག་བརྒྱད་ཀྱི་སྤྱིའི་རོང་སྡེ་ལ་བྱ་ལོ་དང་གྱམ་པ་སང༌། པུང་ཡུ། རོག་གདོང༌། ལྡུམ་ཤུལ། འཇའ་བ། གད་ཞབ་འཇའ་བ། གྱི་ལུང༌། ཏང་ཏང༌། དབང་རུས། རྒྱུད་དབང༌། མགོ་ཡུང༌། འདྲ་ལོ་དབུ་བ་སོགས་ཚོ་ཆེ་ཆུང་བཅུ་བཞི་ཡོད་དོ། །
འདིར་ཞིབ་མོར་བརྗོད་རྒྱུ་ནི་མགོ་ལོག་ཨ་སྐྱོང་འབུམ་ཚང་ཡིན་ལ། ཨ་སྐྱོང་འབུམ་ཚང་དང་འདིར་ཨ་མདོའི་བླ་བྲང་དགོན་པ་ལ་ལོ་རྒྱུས་ཐོག་ཏུ་རིག་གནས་དང༌། དཔལ་འབྱོར། ཆབ་སྲིད་སོགས་དུས་རབས་སོ་སོར་འབྲེལ་འདྲིས་ཅུང་མང་པོར་མཆིས། ཨ་སྐྱོང་འབུམ་ལ་ཁང་གསར། ཁང་རྒན། གོང་མ་ཚང༌། དཔོན་མོ་ཚང༌། སྦྲ་གསར་ཚང༌། བླ་མ་གཙང་བ་ཚང་སོགས་ཚོ་ཁག་དྲུག་ཡོད་པ་རེད།
མདོར་ན། མགོ་ལོག་ཁག་གསུམ་དུ་འབོད་སྐབས་དབང་ཆེན་འབུམ། པདྨ་འབུམ། པདྨ་ཡག་འབུམ་ལ་གོ་བ་ཞིག་དང༌། ཡང་ན་དབང་ཆེན་འབུམ། ཨ་སྐྱོང་འབུམ། པདྨ་འབུམ་ལ་གོ་བ་ཅན་གཉིས་ཡོད་པར་སྙམ་མོད། འོན་ཀྱང༌། འདི་ལ་ལོ་རྒྱུས་བྱུང་བ་དུས་སྔ་ཕྱི་ལོ་བརྒྱ་ཕྲག་ཙམ་གྱི་ཁྱད་པར་ཡོད་ཕྱིར། ཐུན་མོང་གི་མགོ་ལོག་ལོ་རྒྱུས་ཀྱི་བྱུང་བ་བརྗོད་སྐབས་སྔོན་མ་ལ་གོ་བ་དང༌། ད་ལྟ་ཚོ་ཤོག་སོ་སོའི་མངའ་ཁོངས་དང་སྒྲིག་གཞི་བརྗོད་སྐབས་ཕལ་ཆེར་ཕྱི་མ་ལ་གོ ཡང་མགོ་ལོག་ཨ་སྐྱོང་ཁག་གསུམ་དུ་འབོད་པ་སྤྱིར་ཨ་སྐྱོང་ཁང་རྒན་དང་ཁང་གསར། གོང་མ་ཚང་ལ་གོ་བ་ཡིན་པ་ལས་གཞན་ཨ་སྐྱོང་དཔོན་མོ་ཚང་དང༌། སྦྲ་གསར་ཚང༌། བླ་མ་གཙང་བ་ཚང་བཅས་ཚོ་ཁག་འདི་གསུམ་པོ་ཨ་སྐྱོང་ཚོ་བའི་ཁོངས་གཏོགས་ཡིན་པ་ལས་ཨ་སྐྱོང་ཁག་གསུམ་གྱི་ནང་དུ་མི་གཏོགས།
འདིར་དམིགས་སུ་ཅུང་ཙམ་བརྗོད་རྒྱུ་ནི་བླ་མ་གཙང་བ་ཚང་ཡིན་ལ། ངེས་དོན་བསྟན་པའི་བདག་པོ་གཙང་བ་ཆ་ལུང་བའི་སྐུ་ཕྲེང་གསུམ་པ་ངག་དབང་སྦྱིན་པ་རྒྱ་མཚོ་དེ་ཨ་སྐྱོང་དཔོན་ངག་དབང་གི་དབུ་མཆོད་དུ་བཞུགས་མྱོང་བ་མ་ཟད། ཨ་སྐྱོང་ཁག་གསུམ་གྱིས་རྩེ་བ་རྒྱལ་པོ་ཕབ་དུས་གཡུལ་སར་ཕེབས་ནས་སྲུང་བླ་གཅིག་མཛད་ཀྱི་ལས་དོན་ཡང་གཉེར་མྱོང༌། བོད་མིས་“རི་བོའི་ཡན་གྱི་ཉི་ཟླ། རྒྱལ་པོའི་ཡན་གྱི་བླ་མཆོད་”ཟེར་བ་བཞིན་ཨ་སྐྱོང་ཚང་གིས་དྲིན་ཅན་གཙང་བ་བླ་མ་འདི་ཚང་ལ་རང་ཚོ་སྡེའི་ས་མཚམས་དཀྱིལ་དུ་ས་ཞིག་སྤྲད་ནས་ལྷ་སྡེ་རྣམས་རིམ་བཞིན་རྒྱས་པ་དང་བསྟུན་ཆབ་སྲིད་ཐོག་ནས་དབང་ཆ་ངེས་ཅན་ཞིག་ཡོད་པ་དང་དཔལ་འབྱོར་ཐོག་ནས་ཐོན་སྐྱེན་རྒྱུ་ཆའང་འོས་འཚམ་ཞིག་བདག་གཉེར་བྱས་ཡོད་རྐྱེན། འདི་ཉིད་ཀྱི་སྐུ་རིང་ནས་བཟུང་ཆོས་སྲིད་ཟུང་འབྲེལ་བྱས་ཏེ་བསྟན་དགོན་དང་ལྷ་སྡེ་མཉམ་དུ་བསྐྱངས། གཙང་བ་བླ་མ་སྐུ་ཕྲེང་བཞི་བའམ་དཔོན་རབས་གཉིས་པ་སྐུ་ངག་ཀརྨ་བསྟན་པའི་ཉི་མ་དང༌། སྐུ་ཕྲེང་ལྔ་བའམ་དཔོན་རབས་གསུམ་པ་སྐུ་ངག་ངག་དབང་འཇིགས་མེད་ཕྱོགས་ལས་རྣམ་རྒྱལ་ཚང་ （ ཁོང་ཚང་༢༠༠༥ལོར་སྐུ་ཚེ་རྫོགས། ） བཅས་དཔོན་རབས་གསུམ་གྱིས་རིང་ལ་ཆོས་སྲིད་ཟུང་འབྲེལ་གྱི་ལམ་ལུགས་བསྐྱངས་པ་མགོ་ལོག་ལོ་རྒྱུས་ཐོག་གི་ཐུན་མིན་ལོ་རྒྱུས་དུམ་བུ་ཞིག་ཏུ་སྣང་ངོ༌། །
མདོར་ན། བླ་མ་གཙང་བ་ཚང་འདིའི་རང་ཚོ་ཁེར་དབང་དང་ཆོས་སྲིད་ཟུང་འབྲེལ་ལམ་ལུགས་བསྙེགས་ཏེ་དུས་ཡུན་རིང་ཐུང་གི་ཆ་ནས་མང་བརྗོད་བྱས་ན་ལོ་ངོ་བརྒྱ་དང་ལྔ་བཅུ་ཡས་མས་ལས་འདས་མེད་པ་དང༌། ཐོབ་མངའ་ཐང་ཕྱོགས་ནས་ཀྱང་ཨ་མདོའི་བླ་བྲང་དགོན་པ་ལྟ་བུ་ཞིག་ཆགས་མེད་མོད།  འོན་ཀྱང༌། བཤད་ཚུལ་ཞིག་ལ་མགོ་ལོག་ཨ་སྐྱོང་ཁག་བཞི་རུ་བརྗོད་སྐབས་ཁང་རྒན་དང་ཁང་གསར། གོང་མ་ཚང༌། དེ་མིན་བླ་མ་གཙང་བ་ཚང་བསྣན་ཏེ་ཁག་བཞི་ལ་གོ་དགོས་ཟེར་བ་འདིའི་ཐོག་ནས་ཁོས་མགོ་ལོག་ཨ་སྐྱོང་ཁག་གསུམ་དང་ཐ་ན་མགོ་ལོག་ཁག་གསུམ་གྱི་ལོ་རྒྱུས་ཐོག་ཏུ་སྔོན་མེད་ཀྱི་གོ་གནས་གལ་ཆེན་བཟུང་ཡོད་པ་རྟོགས་ཐུབ་བོ། །
འདིར་ཞར་བྱུང་དུ་མགོ་ལོག་ཁུལ་གྱི་མངའ་ཁོངས་སུ་ཆགས་པའི་སྦྲ་ནག་ཚོ་བ་འདིའི་རིགས་རུས་ཆད་ ཁུངས་ནི་གཙོ་བོ་རོང་བོ་བློན་ཆོས་ནས་ཆད་པའི་སྦྲ་ནག་ཁག་གསུམ་ཡིན་པར་གྲགས། བཤད་སྲོལ་ལ་ས་སྐྱ་འཁོན་གྱི་གདུང་རབས་ནས་ལྷ་རྗེ་བྲག་སྣ་བ་ཆེན་པོའི་སྲས་ཆེ་བ་རོང་བོ་ལྷ་རྒྱལ་དཔལ་གྱི་རིགས་རུས་སུ་འཁྲུངས་པའི་སྒར་བའི་བླ་མ་ས་དཔྱད་པ་ལྷ་རྗེ་བསེར་བུ་རྟགས་པ། དེའི་རིགས་དང་རུས་རྒྱུད་ཀྱིས་ཁྱབ་པའི་སྡེ་བ་ནི་གཙོ་བོ་གླིང་སྦྲ་ནག་ཅན་ལ་སྟོང་སྡེ་ཞེས་པ་དེར་གཏོགས་ཤིང༌། དེ་དག་རྗེས་སོར་ཚོ་ཆེན་གསུམ་དུ་གྱེས་པ་ལ། སྒར་བ། སྒུར་རུ། རྟ་བོ། དམེ་ཚང༌། གཡོན་ཞིའུ། རྒྱ་བཟའ། ར་སྐྱེས་སོགས་ཚོ་ཆེན་གཅིག བོང་སྟག སྟོད་པ། སྨད་པ། བཀྲ་ཚ་སོགས་ཚོ་ཆེན་གཅིག རྒྱ་ཡེས། མོག་རུ། ཐེབ་རྒྱ།  སྨེ་སྔགས། གླང་བ། ཤ་བྲང་སོགས་ཚོ་ཆེན་གསུམ་ཡོད། དེས་ན་ད་ལྟ་མགོ་ལོག་ས་ཆར་གཞི་
སྔོན་རབས་ལོ་རྒྱུས་ཆུ་རྒྱུན་རིང་མོའི་ཆགས་བྱས་པའི་ཚོ་བ་འདི་གཙོ་བོ་རེབ་གོང་གསེར་མོ་ལྗོངས་ནས་སྟོད་ཕྱོགས་རྨ་ཆེན་གངས་རིའི་ཉེ་འདབས་སུ་ས་བཟུང་བའི་སྡེ་བ་རྟ་བོ་དམེ་ཚང་སྒུར་རུ་ཚོ་དྲུག་ཡིན་པ་དང༌། སྡེ་བ་འདི་རེབ་གོང་ནས་བུད་དེ་སྟོད་ཕྱོགས་རྨ་ཆུའི་ཁུག་སོ་ནས་ས་བཟུང་ཡོད་པ་རེད།
མཇུག་བསྡུ་བའི་གཏམ།
ཟུར་ལྟའི་ཡིག་ཆ།
༡ 《 མདོ་མཁྱེན་རྩེ་ཡེ་ཤེས་རྡོ་རྗེའི་རྣམ་ཐར 》 [M]. ༡༩༩༧ལོར་སི་ཁྲོན་མི་རིགས་དཔེ་སྐྲུན་ཁང༌ནས།
༢ 《 མགོ་ལོག་རུས་མཛོད 》 [Z]. བཀྲ་ཤིས་རྒྱ་མཚོ་དང་ཐུགས་མཆོག་རྡོ་རྗེས་མཛད།༡༩༩༢ལོར་མཚོ་སྔོན་མི་རིགས་དཔེ་སྐྲུན་ཁང༌ནས།
༣ 《 མདོ་སྨད་ཆོས་འབྱུང་ 》 [M]. བྲག་དགོན་པ་བསྟན་པ་རབ་རྒྱས། ༡༩༨༢ལོར་ཀན་སུའུ་མི་རིགས་དཔེ་སྐྲུན་ཁང༌ནས།
༤ 《 མགོ་ལོག་རིག་གནས་ལོ་རྒྱུས 》 (དེབ་དང་པོ། གཉིས་པ། གསུམ་པ།)[Z].ནོར་སྡེ་སོགས་ནས་བརྩམས། མགོ་ལོག་སྲིད་གྲོས་ཡིག་ཆ།
༦ 《 མགོ་ལོག་ལོ་རྒྱུས་དེབ་ཐེར 》 [M]. དོན་གྲུབ་དབང་རྒྱལ་དང་ནོར་སྡེ་ཡིས་བརྩམས། མགོ་ལོག་སྲིད་གྲོས་ཡིག་ཆ།
༧ 《 མགོ་ལོག་ས་གནས་རྒྱས་བཤད 》 (སྟོ ད་ཆ་དང་སྨད་ཆ།)[Z].༢༠༠༡ལོར་མི་རིགས་དཔེ་སྐྲུན་ཁང༌ནས།
༨ 《 གཡུ་རྩེའི་དམངས་ཁྲོད་རིག་གནས 》 [M]. རྗེས་དཀར་ཨོ་རྒྱན་བརྩོན་འགྲུས་ཀྱིས་བརྩམས། ༢༠༠༧ལོར་མི་རིགས་དཔེ་སྐྲུན་ཁང༌ནས།
རྩོམ་ཡིག་ཡོངས་ཁུངས། ཨ་མདོ་བོད་ཀྱི་རིག་གནས་ཞིབ་འཇུག་ལྟེ་བ།
http://adzw.gnun.edu.cn/info/2115/4215.htm
ཅེས་བཀོད་པ་རྡོ་གངས་དཔལ།
ནོར་བྷེལ་བྱ་དགའ།
ནོར་བྷེལ་བྱ་དགའ་
ལྕང་སྐྱའི་རྣམ་ཐར་མདོར་བསྡུས།
ལྕང་སྐྱའི་རྣམ་ཐར་མདོར་བསྡུས། སུ་རུ་མེ་ཏོག་གིས་བསྒྲིགས།
ལྕང་སྐྱ་རོལ་ བའི་རྡོ་རྗེ་ནི། མདོ་སྨད་ཙོང་ཁའི་བྱང་གི་ཕྱོགས་ཀྱི་ལང་གྲུ་ཞེས་པའི་འབྲོག་སྡེའི་ཧོར་གྱི་རུས་ སུ་གཏོགས་པའི་ཡབ་ཆི་གྱ་ཚངས་པ་གུ་རུ་བསྟན་འཛིན་དང་ཡུམ་བུ་སྐྱིད་གཉིས་ཀྱི་ སྲས་སུ་རབ་བྱུང་བཅུ་གཉིས་པའི་མེ་བྱི་བའི་ལོ་སྟེ་སྤྱི་ལོ༡༧༡༧ལོར་སྐུ་བལྟམས། དགུང་ལོ་བཞི་བར་ཀུན་མཁྱེན་འཇིགས་མེད་དབང་བོས་ལྕང་སྐྱ་བློ་བཟང་ཆོས་ལྡན་གྱི་ སྤྲུལ་སྐུར་ངོས་བཟུང་། དཀའ་ཆེན་ཤེས་རབ་དར་རྒྱས་སོགས་ལས་མདོ་སྔགས་ཀྱི་གཞུང་ཆེན་རྣམས་ལ་གསན་སྦྱོང་ མཛད། དགུང་ལོ་བཅོ་བརྒྱད་པའི་དུས་སུ་རིག་གནས་ཀུན་ལ་མཁས་པར་སྦྱངས། རྒྱ་དང་སོག་པོ་མན་ཇུའི་སྐད་ཡིག་ཀྱང་ཁོང་དུ་ཆུད། པཎ་ཆེན་བློ་བཟང་ཡེ་ཤེས་དང་རྒྱལ་བ་སྐལ་བཟང་རྒྱ་མཚོ་ལས་ཀྱང་ཆོས་མང་དུ་གསན། ཀུན་མཁྱེན་འཇིགས་མེད་དབང་བོ་དང་། ཐུའུ་བཀྭན་བློ་བཟང་ཆོས་ཀྱི་ཉི་མ་སོགས་གསུང་གིས་བསྐྱངས་པའི་སློབ་བུ་མཁས་ཆེན་ མང་དུ་བྱོན། གསུང་ཆོས་ལ་གྲུབ་མཐའ་ཐུབ་བསྟན་ལྷུན་པོའི་མཛེས་རྒྱན་དང་དག་ཡིག་མཁས་པའི་ འབྱུང་གནས་སོགས་པོད་བདུན་བཞུགས། གོང་མ་ཡུང་ཏྲིང་དང་ཆྰན་ལུང་གི་དབུ་བླ་མཛད། རྒྱལ་པོའི་བཀའ་བཞིན་བསྟན་འགྱུར་སོག་ཡིག་ཏུ་བསྒྱུར། བཀའ་འགྱུར་མན་ཇུའི་སྐད་དུ་བསྒྱུར། དགུང་ལོ་བདུན་ཅུ་བ་རབ་བྱུང་བཅུ་གསུམ་པའི་མེ་རྟའི་ལོ་སྟེ་སྤྱི་ལོ༡༧༨༦ལོར་ རྒྱ་ནག་རི་བོ་རྩེ་ལྔར་སྐུ་གཤེགས་སོ།།
ལིའུ་ཞ་པོ།
མི་ཚེ།
ཁོང་ནི་ྱ་ནག་མ་ས་ཆེན་པོའི་ནང་བསླབ་པ་ྱངས་པ་མ་ཟད་པེ་ཅིང་དགེ་འོས་མཐོ་སློབ་ནས་མཐར་ཕྱིན་པའི་ནོར་པེལ་ཞི་བདེ་གཟེངས་ོད་རག་མཁན་གི་ྱ་ནག་པ་དང་པོ་དེ་ཡིན་
རུས་མྱིག
རུས་མིག་སྟེ་རུས་པའི་མཚམས་ཚིགས། (ཙ) དུང་དཀར་ཚིག་མཛོད་ཆེན་མོ་༽ལས་བཏུས།
༡༧༩༦ལོ།
༡༧༩༦ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
རུས་ཚན།
རིགས་རུས་གཅིག་པའི་བུའི་མིང་།དུང་དཀར་ཚིག་མཛོད་ཆེན་མོ་༽ལས་བཏུས།
རུས་གཤེན་གྱི་བྱིས་པ།
གནའ་རབས་ཀྱི་རུས་རྒྱུད་ཚོ་ཁག་གཅིག་སྟེ་གཤེན་གྱི་རྒྱུད་པ་ཡིན།དུང་དཀར་ཚིག་མཛོད་ཆེན་མོ་༽ལས་བཏུས།
ཚེ་དོན།
ཚེ་དོན་གྱིས་ཁྱེད་རྣམས་ལ་བཀྲ་ཤིས་བདེ་ལེགས་ཞུ།
དཔྱིད།
དཔྱིད་
གོག་བགྲོད་སྲོག་ཆགས་
གོག་བགྲོད་ཞེས་པ་ནི་བྲང་གོག་ས་ལ་འབྱར་ནས་ལུས་པོ་འདུན་དུ་བགྲོད་པ་ལ་གོག་བགྲོད་ཞེས་བྱ་བ་ན་གོག་བགྲོད་སྲོག་ཆགས་ནི་ལུས་བྲང་གོག་གཙོ་བོར་བརྟེན་ནས་འདུན་དུ་འགྲུད་བཞུད་བྱེད་མཁན་གྱི་སྲོག་ཆགས་རྣམས་ལ་གོ། ༼སྒྲིག་པ་པོ།ཚེ་དོན།༽ ༼༢༠༡༠ལོའི་ཟླ་བ་༡༠པའི་ཚེས་༡༣ཉིན་གྱི་དགོང་མོ།༽
༡༧༩༥ལོ།
༡༧༩༥ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
༡༧༩༤ལོ།
༡༧༩༤ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
རེ།
༡.རེ་ནི་ཧ་ཅང་ངམ་ཤིན་ཏུ་ཞེས་པའི་དོན། ལོག་པ་རེ་ཆེ་ནི་ལོག་པ་ཤིན་ཏུ་ཆེ་བའམ་ཤིན་ཏུ་ཕྱིན་ཅི་ལོག་པའི་དོན། ༢.བྱ་ཚིག་རང་དབང་ཅན་གྱི་རྗེས་སུ་སྦྱར་ཞིང་དགག་སྒྲ་དང་མཚུངས་པའི་རྣམ་གཅོད་ཀྱི་ཚིག་ཕྲད་འདིས་མནའ་བོར་བའི་ཚུལ་གྱིས་བྱ་བྱེད་གཏན་ནས་མི་སྤེལ་ཞེས་པའི་དོན་སྟོན་པ་དཔེར་ན་མཁོས་མཆིས་ཏེ་ཆེད་ཀར་འཕངས་རེ་ཞེས་པ་ནི་མཁོན་འཛིན་བྱས་ཏེ་ཆེད་མངགས་ཀྱིས་མདའ་འཕངས་པ་མིན་ཞེས་པའི་དོན་ཡིན་ལ། གེ་སར་རྒྱལ་པོའི་སྒྲུང་དང་དེང་སང་མདོ་ཁམས་ཀྱི་ཡུལ་སྐད་དུའང་དེ་ལྟ་བུའི་རེ་སྒྲ་སྦྱར་སྲོལ་ཡོད། དཔེར་ན་ཁམས་སྡེ་དགེའི་སྐད་དུ་ད་ཕན་ཆད་ཕ་མའི་ཁ་ལ་མི་ཉན་རེ(ཕྱིན་ཆད་ཕ་མའི་ཁ་ལ་ཏན་ཏན་ཉན་གྱི་ཡིན)ནང་གཏམ་ཕྱི་ལ་བཤད་རེ(ནང་ཁུལ་གྱི་གཏམ་དེ་ཕྱི་ལ་གཏན་ནས་མི་བཤད)ལྟ་བུ་སོགས་ཀྱིས་མཚོན། (ཙ) དུང་དཀར་ཚིག་མཛོད་ཆེན་མོ་༽ལས་བཏུས།
སྤྲིན།
ནམ་མཁའི་དབྱིངས་སུ་མཚམས་མཚམས་ལ་གནམ་དྭངས་པ་དང་། བར་བར་དུ་སྤྲིན་དཀར་ཕུང་བོ་མང་བ། སྐབས་སྐབས་ལ་སྤྲིན་ནག་སྟུག་པོ་འཁྲིགས་པ། ཡང་མཚམས་མཚམས་ལ་གློག་མར་འཁྱུག་ཅིང་འབྲུག་སྒྲ་ལྡིར་བ་དང་དྲག་ཆར་འབབ་པ་རེད། དོན་དངོས་ཐོག་སྤྲིན་པ་གང་ཞིག་ཡིན་རུང་ཚང་མ་བགྲང་ལས་འདས་པའི་ཆུ་ཐིགས་ཆུང་བ་(ཡང་ན་འཁྱགས་ཞུན་ཆུང་བ)མཉམ་དུ་འདུས་ནས་གྲུབ་པ་རེད། ཆུ་ཐིགས་སམ་འཁྱགས་ཞུན་ཆུང་བ་དེ་དག་ཚང་མ་རླངས་པ་དྲིལ་ནས་བྱུང་བ་རེད། རླངས་པ་འདུས་ན་སྤྲིན་ལ་འགྱུར་ལ། སྤྲིན་པ་ཐོར་ན་སླར་ཡང་རླངས་པར་འགྱུར། དེ་ལྟར་རླངས་པ་འདུ་བ་དང་ཐོར་བའི་རྣམ་པ་དང་ཆོས་ཉིད་མི་འདྲ་བས། ནམ་མཁའི་དབྱིངས་སུ་སྤྲིན་པ་འདྲ་མིན་སྣ་ཚོགས་བྱུང་བ་རེད།
མཐོ་སྤྲིན།
ནམ་མཁའི་སྤྲིན་ནི་མཐོ་དམའ་ལྟར་མཐོ་སྤྲིན་བར་སྤྲིན་དམའ་སྤྲིན་གསུམ་དུ་དབྱེ་ཡོད། མཐོ་ཚད་སྨིས་༥༠༠༠~༡༣༠༠བར་ཡོད་པ་ལ་མཐོ་སྤྲིན་ཟེར། མཐོ་སྤྲིན་གྱི་དྲོད་ཚད་དམའ་ལ། ཚང་མ་ཕྲ་ཞིང་ཆུང་བའི་འཁྱགས་ཟེགས་ཀྱིས་གྲུབ་པ་ཡིན་པས། ས་ངོས་ནས་བལྟས་ན་དེ་ལ་དར་སྲི་ལྟ་བུའི་འོད་མདངས་ཡོད། སྤྲིན་འདིའི་གྲས་ཧ་ཅང་སྲབ་པས་དེ་ལས་ཆར་པ་འབབ་མི་སྲིད། བང་རིམ་ཅན་གྱི་མཐོ་སྤྲིན་ལ་རིམ་འཁྱིལ་སྤྲིན་པ་ཟེར་བ་དང་། རྡོག་པོ་ཅན་གྱི་མཐོ་སྤྲིན་ལ་བསགས་འཁྱིལ་སྤྲིན་པ་ཟེར། རིམ་འཁྱིལ་སྤྲིན་པའི་གཟུགས་དེ་བང་རིམ་སྙོམ་པོར་ཡོད་པས། སྤྲིན་གསིང་ནས་ཉི་ཟླའི་མུ་ཁྱུད་མཐོང་ཐུབ་པ་དང་། སྐབས་འགར་ཉི་ཟླའི་མཐའ་འཁོར་དུ་འོད་གོར་ཞིག་འབྱུང་བ་དེ་ནི་ཉི་འཁྱིམས་ཡིན​།
བར་སྤྲིན​།
བར་སྤྲིན་གྱི་སྤྲིན་འོག་གི་མཐོ་དམན་སྤྱིར་བཏང་སྨིས་༢༠༠༠~༧༠༠༠ཡས་མས་ཡོད་པ་དང་། དེའི་སྟོད་རྒྱུད་ཕལ་ཆེར་འཁྱགས་ཟེགས་དང་ཡང་ན་དྲོད་ཚད་ཀླད་གོར་འོད་ཏུ་ཡོད་ཀྱང་འཁྱགས་པ་མ་བརྒྱབ་པའི་ཆུ་ཐིགས་ལས་གྲུབ་ལ། སྨད་རྒྱུད་ཕལ་ཆེར་ཆུ་ཐིགས་ལས་གྲུབ་ཡོད། བར་སྤྲིན་མཐུག་ན་ཆར་ཆུ་འབབ་སྲིད། བར་སྤྲིན་ནི་རིམ་སྤྲིན་མཐོབ་(རིམ་པ་ཅན་)དང་བསགས་སྤྲིན་མཐོ་བ་(རྡོག་པོ་ཅན་)རིགས་གཉིས་སུ་དབྱེ་ལ། མདོག་དཀར་པོ་དང་ཡང་ན་སྐྱ་བོར་སྣང་བ་དང་། ལ་ལ་སྤྲིན་གསེབ་ནས་ཨ་སྔོན་གནམ་མཐོང་ཐུབ།
དམའ་སྤྲིན།
དམའ་སྤྲིན་གྱི་སྤྲིན་འོག་གི་མཐོ་དམན་སྤྱིར་བཏང་དུ་སྨིས་༢༠༠༠གི་མན་ཡིན། དམའ་སྤྲིན་གྱི་ཁ་མདོག་མང་ཆེ་བ་སྐྱ་བོ་དང་ཡང་ན་སྐྱ་ནག་ཡིན། དམའ་སྤྲིན་ནང་གི་ཆར་རིམ་སྤྲིན་དང་ཆར་བསགས་སྤྲིན་ཚང་མ་ལས་ཆར་འབབ་སྲིད། འོན་ཀྱང་རིམ་བསགས་སྤྲིན་དང་དམའ་སྤྲིན་གཞན་ལས་སྤྱིར་བཏང་ཆར་འབབ་མི་སྲིད། ཆར་རིམ་སྤྲིན་གྱི་ཆར་འབབ་ཡུན་རིང་ལ་ཆར་ཚད་ཆུང་། ཆར་བསགས་སྤྲིན་གྱི་ཆར་འབབ་ཡུན་ཐུང་ལ་ཆར་ཚད་དྲག་པོ་ཡོད།